Výbuch na juhu Sýrie si vyžiadal najmenej tri obete na životoch

BEJRÚT. Najmenej tri obete na životoch a jednu zranenú osobu si vyžiadal výbuch nástražnej bomby na juhu Sýrie v oblasti obývanej drúzmi. S odvolaním sa na stredajšie informácie sýrskej štátnej televízie o tom písala o tom agentúra AP. Zo správ sýrskej televízie vyplýva, že výbuch, ku ktorému došlo v provincii Suvajdá na juhu krajiny, spôsobila nástražná výbušnina umiestnená na motorke. Hasan Omar, lekár z miestnej nemocnice, uviedol, že útok si vyžiadal najmenej tri obete na životoch a jednu zranenú osobu. K útoku sa bezprostredne nikto neprihlásil. Ako pripomína agentúra AP, extrémistická skupina Islamský štát (IS) uskutočnila minulý rok v provincii Suvajdá, ktorá sa do značnej miery vyhla následkom sedem rokov trvajúcej sýrskej občianskej vojny, sériu koordinovaných útokov. Tie si vyžiadali viac ako 200 obetí na životoch. Drúzi sú nábožensko-etnická komunita žijúca v Libanone, Izraeli a Sýrii, ktorá však pôvodne pochádzajúca z Egypta. Sú považovaní za sektu šiitského islamu, no časť moslimov ich neuznáva. Veria okrem iného aj v prevteľovanie duší. Na svoju vieru nikoho neobracajú a je k nim nemožné ani konvertovať.


Trnava bodovala v Žiline, Trenčín ukončil desaťzápasovú sériu bez výhry

DAC - Slovan (online)

Fortuna liga

Bundesliga

Serie A

La Liga

FA Cup

Ligue 1

Česká liga

BRATISLAVA. Futbalisti Žiliny remizovali v sobotňajšom zápase 19. kola najvyššej slovenskej súťaže Fortuna ligy so Spartakom Trnava 1:1. Na gólové momenty čakali diváci až do druhého polčasu. Skóre stretnutia otvoril v 65. minúte David Depetris, ktorý je staronovou posilou úradujúceho slovenského majstra. Hostia boli blízko k víťazstvu, ale tri minúty pred koncom riadneho hracieho času vyrovnal na konečných 1:1 Iván Santiago Díaz. Žilinčania si ziskom jedného bodu upevnili tretie miesto v tabuľke. Naopak, Trnavčania stále čakajú na prvé víťazstvo vonku v tejto sezóne. Futbalisti AS Trenčín zvíťazili nad Senicou 3:0. Trenčania mali v zápase, ktorý sa odohral v Myjave, prevahu a napokon ukončili dlhú desaťzápasovú sériu bez víťazstva. Hostia dohrávali zápas bez vylúčeného Gabriela Duboisa, ktorý lakťom zasiahol tvár Martina Šuleka. Futbalisti Ružomberka zvíťazili nad Zlatými Moravcami jednoznačne 4:0. Domáci veľmi dobre zvládli už úvodné dejstvo, v ktorom si vypracovali dvojgólový náskok. Ružomberok vyhral doma siedmy z desiatich ligových duelov a na tretiu v tabuľke Žilinu má odstup už len štyri body. Futbalisti Michaloviec zvíťazili nad hráčmi Serede tesne 1:0. Triumf v pre východniarov v dôležitom súboji o účasť v nadstavbovej hornej šestke - skupine o titul - zariadil 35-ročný Igor Žofčák. Ten v 11. minúte premenil pokutový kop a prekonal Nigérijčana Davida Nwolokora v bránke nováčika. Futbalistom Nitry nevyšiel úvod do jarnej časti, keď prehrali s Podbrezovou na domácom trávniku 1:3. Zverenci trénera Ivana Galáda pritom od 11. minúty viedli gólom chorvátskeho útočníka Nikolu Gatariča, ktorý prišiel do lubu spod Zobora len tento týždeň zo Serede. V šlágri kola Dunajská Streda doma podľahla Slovanu Bratislava 0:1. Zápasu predchádzalo slávnostné otvorenie zrekonštruovaného štadióna MOL Aréna. Duel sledovalo 12 135 divákov, čo je najvyššia návštevnosť v histórii dunajskostredského klubu. Štadión má celkovú kapacitu 12 575 miest. Fortuna liga 2018/2019 - 19. kolo: Góly: 87. Díaz - 65. Depetris ŽK: 41. Kaša, 44. Boženík - 45. Grendel, 89. Janečka, ČK: 90.+ Kaša (Žilina) po druhej ŽK, rozhodovali: D. Sedlák - P. Bednár, Jekkel, 3490 divákov Žilina: D. Holec - Majdan, Kaša, M. Králik, B. Sluka - Káčer, Pečovský (77. Balaj), Holúbek (49. Gamboš) - J. Mihalík (70. Tomič), Boženík, I. Díaz Trnava: Rusov - Čonka, M. Turňa, Janečka, Dudl (72. Markoski) - Abena, T. Košút, Grendel, Depetris - K. Yilmaz (87. Š. Pekár), Ashiru (35. Miesenböck) Jaroslav Kentoš, tréner Žiliny: "Videl som dve pozitívne veci. Prvou bola skvelá atmosféra, ktorú vytvorili oba fanúšikovské tábory, keď povzbudzovali svoj tím. Druhou pozitívnou vecou bolo, že sme opäť nezložili zbrane a našli sme správnu mentalitu. S naším výkonom nie som spokojný, najmä v prvom polčase sme hrali pomaly, zatvárali sme si priestor, mali sme málo pohybu a náš výkon nebol v poriadku. V druhom polčase sme boli silnejší a dominantnejší na lopte, ale aj tak nám chýbala väčšia kvalita vo finálnej fáze, mali sme málo centrov. Po jednej individuálnej chybe sme inkasovali a bolo ťažké sa vracať do zápasu. Striedaniami sme sa snažili zlepšiť náš výkon a noví hráči pomohli, priniesli do hry oživenie. Celkovo to bol remízový zápas, po ktorom máme čo zlepšovať a na čom pracovať. Verím, že už v Senici to ukážeme." Michal Ščasný, tréner Trnavy: "Pred zápasom by sme bod zo Žiliny brali. Vieme, aký je to súper, že je silný na lopte a má rýchly prechod do útoku. Po zápase máme však na to iný pohľad. V prvom polčase sme mali tri či štyri šance, ktoré sme mohli využiť a možno by to vyzeralo inak." /hralo sa v Myjave/ Góly: 7. Čatakovič, 82. Ubbink (z pok. kopu) 90.+ Paur, ŽK: 20. Dubois (Senica), ČK: 81. Dubois (Senica), rozhodovali: Smolák - P. Kováč, Roszbeck, 327 divákov Trenčín: D. Chudý - Yem, M. Šulek, Mašovič, Skovajsa - Lamine - Ubbink, Zubairu - Sleegers (90.+ Slávik), Čatakovič (68. Paur), Corryn (85. J. Kadák) Senica: Taborda - Dubois, Silveira Da Graca Kay, R. Dias, Asmah - El Moudane, Petshi - Zezinho - Klapan (76. Castaňeda), E. Ramirez (87. Addo), Deretti (67. Atkinson) Góly: 16. T. Kostadinov, 36. Qose, 60. Mustedanagič, 85. Kmeť ŽK: 22. Mustedanagič, 43. D. Kružliak, 54. M. Kochan - 57. Čögley, 83. Ďubek, rozhodovali: I. Kružliak - T. Somoláni, B. Hancko, 1087 divákov Ružomberok: Macík - Čurma, J. Maslo, D. Kružliak, Urdinov - Qose, M. Kochan (80. A. Brenkus) - T. Kostadinov, Mustedanagič (80. D. Takáč), Gál-Andrezly (71. Kmeť) - Tandir Zlaté Moravce: A. Chovan - Čögley, Práznovský, Asanovič, Chren - B. Ľupták, Richtárech, Karlík (46. J. Švec), Brašeň - Válovčan - Chomutov (72. Ďubek) David Holoubek, tréner Ružomberka: "Svojím spôsobom sme mali aj strach po zimnej príprave. Som rád, že mužstvo predovšetkým výsledkovo zápas zvládlo, aj keď čo sa týka výkonu, tam bol kopec chýb. Teší ma, že sme strelili štyri góly, že jeden padol zo štandardnej situácie, že sme stretnutie zvládli s nulou. Myslím si, že dokážeme zahrať podstatne lepšie. V najbližších zápasoch musia hráči ešte pridať, aby sme mohli atakovať tie priečky, ktoré chceme." Karol Praženica, tréner ViOn-u: "Boli sme pripravení na to, že Ružomberok vstúpi do zápasu s tlakom a čo najskôr ho bude chcieť rozhodnúť. Paradoxne, keď sme z najväčšieho tlaku vyšli a pomaly sme sa dostávali do hry, tak sme našou chybou postavili súpera na nohy. Z protiútoku dal gól a odvtedy dominoval a zaslúžene vyhral. V tej 16. minúte sa nám to po chybe najskúsenejšieho hráč celé zrútilo, naše sebavedomie išlo dole." Gól: 11. Žofčák (z pok. kopu) ŽK: 36. Sulley, 79. M. Vojtko - 36. Ľ. Michalík, 40. Baéz, 51. M. Kuzma, 80. Sus, rozhodovali: Pavlík - Vorel, Hrmo, 1514 divákov Michalovce: M. Kira - Rota, J. Carrillo, Beskorovajnyj, M. Vojtko - J. Casado - Cheick Alan Diarra (89. Špiriak), I. Žofčák (52. Kunturiotis), S. Danko, P. Kolesár - Sulley Sereď: Nwolokor - Sus, Ľ. Michalík, Djiby Ba, T. Hučko - Baéz (74. Bilas), Ventúra (59. M. Mečiar) - Pankaričan (62. Ľ. Ulrich), D. Špehar, Morong - M. Kuzma Góly: 11. Gatarič - 32. M. Oravec, 58. Špyrka, 90.+ L. Urbanič ŽK: 34. Šimončič, 76. Charizopulos, 90. M. Fábry (všetci Nitra), rozhodovali: Ziemba - Pozor, Štrbo, 1278 divákov Nitra: Šípoš - Charizopulos, Zgrablič (83. M. Fábry), Pavol Farkaš, Ján Chovanec - Šimončič, Bilovský (71. R. Valenta) - T. Kóňa - Gatarič, T. Vestenický, Sokovič (63. Machovec) Podbrezová: Ludha - Viazanko, M. Oravec, Kiwior, Mojžiš - Obročník, Pastorek (47. Paraj) - L. Urbanič, Špyrka, Breznaník (86. Bartoš) - D. Pavúk (62. Olatunji) Ivan Galád, tréner Nitry: "Výsledok je pre nás pravdepodobne spravodlivý. Súper vyhral zaslúžene. Treba povedať, že za stavu 1:0 mal Vestenický tri čisté šance. Keby ich bol premenil, teraz hodnotíme zápas inak. Nestalo sa a potom už ten náš výkon nebol taký, aký si predstavujeme." Vladimír Veselý, tréner Podbrezovej: "Tento zápas hodnotím veľmi dobre. Nielen preto, že sme vyhrali, ale aj preto, že sme podali dobrý výkon. Úvod stretnutia sme nemali dobrý. Inkasovali sme smoliarsky prvý gól. S chlapcami to nezatriaslo a stále chceli hrať svoju kombinačnú hru. Som rád, že sa nám podarilo vyrovnať. Druhý polčas sme boli futbalovejší. Chceli sme byť aktívni, držať loptu a myslím si, že aj na počet šancí, ktoré sme si vytvorili a nedotiahli do konca, sme si víťazstvo zaslúžili." Gól: 79. Šporar (z pok. kopu) ŽK: 83. K. Vida, 90.+ Kalmár - 66. Ljubičič, 90.+ Šporar, rozhodovali: Glova - Benko, D. Hrčka, 12 135 divákov Dunajská Streda: Jedlička - César Blackman (85. S. Koné), Šatka, T. Huk, Koštrna - M. Vida - Herc, Kalmár - Tretiakov, Abdulrahman Taiwo (81. Čmelík), K. Vida Slovan: Greif - Apau (37. Medveděv), Bajrič, Božikov, Suchockij - Ljubičič, de Kamps - Holman (85. Guzmics) - Čavrič (90.+ Dražič), Šporar, Moha Peter Hyballa, tréner DAC-u: "Naším cieľom bolo v prvom polčase dominovať, byť viac na lopte. Chceli sme prvú líniu vysunúť vysoko, aj sme tak hrali. Chceli sme, aby Slovan hral na dlhé lopty. Nedarilo sa nám, viackrát sme sa ocitli v ofsajde. Do druhého polčasu sme išli s tým, aby sme hru kontrolovali. Od 60. minúty to nebol skutočný futbal, potom prišla penalta. Celkovo to bol dobrý zápas, ale aby sme zdolali Slovan, musíme vystihnúť perfektný deň. Výsledok 0:0 by bol zaslúženejší." Martin Ševela, tréner Slovana: "Dnes to bola šachová partia. Boli sme si vedomí náskoku z jesennej časti. Vedeli sme, že súper bude musieť byť odvážnejší. Dobre pracovala defenzíva. Dnes sme proti silnému súperovi neinkasovali, čo je výborná vizitka. V prvom polčase sme mali viac šancí z brejkových situácií, mohli sme vyhrať vyšším rozdielom. Sme radi za víťazstvo, neinkasovali sme, čo je výborné. Preniesli sme víťaznú sériu z jesene, v tomto chceme pokračovať. Víťazstvo si vážime, ale potrebujeme pozerať dopredu, aj keď bodový odstup je zaujímavý. Potrebujeme potvrdiť kvalitu v každom zápase."


Hyundai plánuje masívne investície, aby udržal krok s Teslou

Investície pôjdu na výskum a vývoj nových technológií.

SOUL. Juhokórejská automobilka Hyundai Motor v stredu oznámila, že plánuje masívne investície do výskumu a vývoja nových technológií, aby udržala krok s transformáciou priemyslu a s novou konkurenciou, ako je výrobca elektromobilov Tesla. Najväčší výrobca áut v Južnej Kórei plánuje v nasledujúcich piatich rokoch investovať 45,3 bilióna wonov (34,25 miliardy eur) do vývoja nových modelov a technológií pre elektrické a autonómne vozidlá, a tiež pre dopravné služby. Priemerné ročné výdavky tak budú o 58 percent vyššie ako v uplynulých piatich rokoch, uviedla spoločnosť vo vyhlásení. Po desiatich rokoch rastu čelí piaty najväčší výrobca automobilov čoraz väčšej konkurencii a ochladzovaniu dopytu po jeho modeloch v Číne, Európe aj USA. Tieto problémy ešte zhoršujú technologické zmeny, ako je rastúca popularita zdieľaných jázd, v dôsledku čoho sa znižuje potreba vlastniť vozidlo. Hyundai Motor tiež uviedol, že do roku 2022 chce dosiahnuť prevádzkovú maržu na úrovni sedem percent.


Kandidatúra Los Angeles má záruky, USA mátajú minulé neúspechy

Daňových poplatníkov bude prípadné víťazstvo kandidatúry stáť 250 miliónov dolárov.

SACRAMENTO. Zatiaľ čo Rím je definitívne mimo hry, Los Angeles spravilo ďalší krok k získaniu práva na usporiadanie olympijských hier 2024. Kalifornský guvernér Jerry Brown podpísal zákon poskytujúci finančné záruky pre podujatie. Daňových poplatníkov bude prípadné víťazstvo kandidatúry stáť 250 miliónov amerických dolárov. Zo súperov zostali už iba Paríž a Budapešť. Medzinárodný olympijský výbor (MOV) vyberie dejisko v septembri 2017 na zasadnutí v peruánskej Lime. Kalifornčania sa uchádzajú o šancu usporiadať podujatie tretí raz v histórii. V USA sa letná verzia hier naposledy konala v roku 1996 v Atlante, aj preto patrí mesto anjelov medzi favoritov. "Naša olympijská infraštruktúra už stojí, nie je iba na výkresoch. V tomto smere sme prakticky bez rizika, pretože potrebujeme postaviť jediné športovisko. Namiesto riešenia problémov s výstavbou sa môžeme sústrediť na iné dôležité veci," povedal na prezentácii počas OH v Riu de Janeiro starosta LA Eric Garcetti. Americký kandidát, ktorý v národnom "kole" na poslednú chvíľu zaskočil za Boston, sa aj v kontexte Ria prezentuje ako bezpečná a bezproblémová voľba, členovia MOV sa vraj po prípadnom zvolení nemajú čoho obávať. Podľa Garcettiho sa myšlienka usporiadania OH teší v meste podpore od 88 percent obyvateľov. Navyše je tu vyhliadka finančného úspechu hier. OH 1984 v Los Angeles sa skončili so ziskom 225 miliónov dolárov, pripomínajú Američania. USA doteraz mátajú prepadáky New Yorku (OH 2012) a Chicaga (OH 2016), aj preto dlho zvažovali podanie ďalšej prihlášky. "Toto je naša tretia a najlepšia kandidatúra od roku 2005. USA sa 20. raz uchádzajú o usporiadanie hier. Predchádzajúce neúspechy nám uštedrili veľa poučných lekcií. Teraz je Amerika pripravená posunúť sa ďalej," konštatoval prezident Olympijského výboru USA Larry Probst.


Erdogan má v pláne rokovať s Putinom o možnej vojenskej operácii v Sýrii

MOSKVA. Turecký prezident Recep Tayyip Erdogan vyhlásil, že plánuje rokovať so svojím ruským náprotivkom Vladimirom Putinom o možnej vojenskej operácii Turecka v Sýrii. Erdogan navštívi Moskvu v pondelok, informovala tlačová agentúra Reuters s odvolaním sa na ruské médiá. Erdogan prisľúbil, že rozdrví Spojenými štátmi podporovaných kurdských bojovníkov na východe od rieky Eufrat. Turecký líder už vlani povedal, že prípravy na túto operáciou sú dokončené. Turecko ako hlavný moslimský spojenec Washingtonu v NATO považuje kurdské milície (Ľudové obranné jednotky - YPG) v Sýrii za svojho nepriateľa a v priebehu uplynulých dvoch rokov už v rámci vojenských kampaní intervenovalo so zámerom vytlačiť týchto bojovníkov z územia západne od Eufratu. "Naša príprava na hraniciach je ukončená, všetko je pripravené na operáciu. Môžeme ju začať v akejkoľvek chvíli. Budem o tejto záležitosti hovoriť s Vladimirom Putinom počas svojej návštevy Ruska," vyhlásil Erdogan. Turecko je dlhodobo znepokojené americkou podporou kurdských síl v susednej Sýrii. Ankara tvrdí, že takéto skupiny sú napojené na kurdských povstalcov bojujúcich o autonómiu v rámci Turecka, dopĺňa tlačová agentúra DPA. Sýrske demokratické sily (SDF) pod kurdským velením v marci ohlásili konečné územné víťazstvo nad extrémistickou organizáciou Islamský štát (IS) v Sýrii, čo vydláždilo cestu pre začiatok sťahovania amerických vojakov. Ankara a Moskva sa začali podľa DPA v posledných dvoch rokoch zbližovať, pričom tento proces sa pretavil do prehlbujúcej sa spolupráce v otázke Sýrie, ako aj do spoločných projektov vo sfére energetiky vrátane plánu na vybudovanie podmorského plynovodu a jadrovej elektrárne. Erdogan sa s Putinom stretol tento rok už dvakrát a v oboch prípadoch boli ich rokovania zamerané na vojnou sužovanú Sýriu. Konflikt vyhnal to Turecka viac než 3,6 milióna sýrskych utečencov, tvrdia zdroje z Ankary.


Orbán podľa opozície klame o výsledkoch bratislavského summitu

Predseda maďarskej vlády vyzdvihol, že v únii naďalej panuje sebazničujúca a naivná prisťahovalecká politika.

BUDAPEŠŤ. Maďarské opozičné strany Együtt - a Korszakváltók Pártja (Spolu), Hnutie za moderné Maďarsko (MoMa) a Dialóg pre Maďarsko (PM) v nedeľu vyzvali voličov, aby sa nezúčastnili októbrového referenda proti migračným kvótam. Na spoločnej tlačovej konferencii opozičných subjektov v Budapešti podľa agentúry MTI zaznelo, že predseda maďarskej vlády Viktor Orbán klamal o výsledkoch bratislavského neformálneho summitu EÚ. Orbán označil summit v Bratislave za neúspešný z hľadiska toho, že sa nepodarilo zmeniť prisťahovaleckú politiku Bruselu. Orbán ďalej vyzdvihol, že v únii naďalej panuje sebazničujúca a naivná prisťahovalecká politika. Aj teraz sa vraj hovorilo viac o urýchlení prerozdeľovania migrantov než o ich zastavení na hraniciach Schengenu. Opoziční politici kritizovali vládnu stranu Fidesz premiéra Orbána za nacionalizmus, za bezbrehé rozkrádanie či za neriešenie skutočných problémov krajiny. Plebiscit, ktorý sa má konať 2. októbra, je podľa nich nezmyselný a slúži len na to, aby si Orbán mohol zachovať moc. Cieľom dezinterpretácie výsledkov piatkového summitu zo strany maďarskej vlády podľa internetového vydania denníka Népszava môže byť odviesť pozornosť od toho, že kabinet nabáda voličov zúčastniť sa tohto zbytočného ľudového hlasovania. Otázka plebiscitu znie: "Ste za to, aby EÚ mohla aj bez súhlasu maďarského parlamentu stanoviť povinné presídlenie nemaďarských občanov do Maďarska?"


Rady Úradu pre dohľad nad zdravotnou starostlivosťou majú nových členov

Opozícia bude zastávať miesto v orgánoch na základe programového vyhlásenia vlády.

BRATISLAVA. V orgánoch Úradu pre dohľad nad zdravotnou starostlivosťou (ÚDZS) by mali sedieť Dušan Doliak a Iveta Pospíšilová. Doliak by mal byť členom Správnej rady od 1. decembra tohto roka, navrhlo ho hnutie Borisa Kollára Sme rodina. Pospíšilová by mala byť podpredsedníčkou Dozornej rady, je nominantkou najväčšej opozičnej strany SaS. Predchádzajúcej podpredsedníčke Ľubomíre Romanovej zanikla funkcia koncom júna 2016. Tieto nominácie sa nachádzajú v nezaradených materiáloch na rokovanie vlády SR. Opozícia bude zastávať miesto v orgánoch ÚDZS na základe programového vyhlásenia vlády. Miesto jej má podľa dohody pripadnúť aj v Dozornej rade štátnej Všeobecnej zdravotnej poisťovne (VšZP). Sedieť by tam mal podľa informácií TASR ekonóm Marcel Klimek z OĽaNO-NOVA.


Slovenská armáda má vo výzbroji dvanásť MiG-ov. Lieta len zlomok (foto)
 Pád stíhačky
 Zhrnutie
 Pozastavené lety
 Príspevok počasia
 Pellegrini navštívil pi...
Fotogaléria
 Chronológia havárií

BRATISLAVA. Slovenská armáda disponuje dvanástimi lietadlami MiG-29. Dve z nich sú cvičné. V sobotu večer sa jedno z nich zrútilo pri Nových Sadoch v okrese Nitra. Nejde pritom o prvú nehodu slovenských MiG-ov. Dve stíhačky havarovali v novembri 2002 neďaleko Spišskej Novej Vsi. Jedna zhorela v júni 2002 na Sliači.


Na Srí Lanke vyhlásili výnimočný stav. Pre násilnosti medzi budhistami a moslimami

K zrážkam došlo po tom, ako skupina mladých moslimov zaútočila na sinhálskeho vodiča a zabila ho.

KOLOMBO. Srí Lanka sa rozhodla v utorok vyhlásiť na desať dní výnimočný stav s cieľom zabrániť šíreniu násilia medzi komunitami. Informovala o tom agentúra DPA s odvolaním sa na jedného z členov vládneho kabinetu. Rozhodnutie nasledovalo po sérií potýčok medzi členmi väčšinovej sinhálskej komunity, ktorí sa prevažne hlásia k budhizmu, a menšinovými moslimami v strednej časti krajiny, kde vyhlásili zákaz nočného vychádzania. K zrážkam došlo po tom, ako skupina mladých moslimov zaútočila na sinhálskeho vodiča nákladného auta po dopravnej nehode. Vodič to neprežil. Od pondelka sa udiali viaceré útoky na obchody, domy a mešitu. V utorok objavili telo mladého moslima z obchodu, ktorý dav podpálil. Zomrel po tom, ako sa mu nepodarilo z obchodu uniknúť, uviedla polícia. Počas výnimočného stavu majú bezpečnostné zložky dodatočné právomoci týkajúce sa zatýkania osôb podieľajúcich sa na násilnostiach, pričom tieto právomoci sa dajú využiť aj na zabránenie ďalšiemu násiliu. Výnimočný stav platil na Srí Lanke 28 rokov v čase intenzívnych bojov medzi vládnymi silami a tamilskými povstalcami zo separatistickej organizácie Tigri oslobodenia tamilského Ílamu (LTTE). Zrušili ho v roku 2011, pripomína DPA.


Policajného šéfa by mohla podľa Fedora menovať prezidentka

Polícia potrebuje podľa Fedora nielen nový systém fungovania, ale aj personálne zmeny.

BRATISLAVA. V reforme polície sme len na začiatku cesty. Polícia potrebuje nielen nový systém fungovania, ale aj personálne zmeny. Myslí si to poslanec Národnej rady SR z poslaneckého klubu koaličnej strany Most-Híd Martin Fedor. „Už dlhšie sa vyplavujú na povrch nehorázne skutočnosti o prepojeniach ľudí, ktorým je zverený represívny aparát štátu, na organizovaný zločin. Ukazuje sa, ako je dôležitý systémový prístup k fungovaniu bezpečnostného aparátu štátu, aby na jednej strane mala napríklad polícia uvoľnené ruky, bez externých vplyvov. Musí však zároveň fungovať účinný systém kontroly, ktorý zabráni, aby sa ich kompetencie nemohli zneužívať a aby sa nemohol zločin nemohol infiltrovať do týchto zložiek,“ uviedol pre agentúru SITA. Fedor to povedal s tým, že verí, že sa v blízkej budúcnosti nájde vôľa na to, aby šéfa polície menovala prezidentka, a aby inšpekcia bola oddelená od vedenia ministerstva vnútra.Fedor sa dlhodobo snaží presadzovať silnú nezávislosť policajného zboru, silnejšiu ako je to v súčasnosti. „Menovaním policajného prezidenta mimo štruktúr ministerstva vnútra a oddelenie inšpekcie by sa zabránilo, že policajti budú kontrolovať samých seba. V tomto volebnom období sa čiastočne zmenilo menovanie policajného prezidenta a postavenie šéfa inšpekcie. Je lepšie síce takýto polkrok ako nič, ale je to málo,“ dodal. Podľa neho vzťahy medzi organizovaným zločinom, políciou, prokuratúrou a súdmi, dosiahli takú nebezpečnú úroveň ohrozenia samotnej podstaty fungovania štátu, že len tieto inštitucionálne úpravy už stačiť nebudú. Tvrdí, že treba nájsť spôsob, ako v policajnom zbore urobiť zásadné personálne obmeny na všetkých úrovniach tak, aby v ňom nemali miesto nijakí nečestní policajti.Prezidentke SR Zuzane Čaputovej záleží na tom, aby polícia a prokuratúra mohli vykonávať svoju činnosť v súlade so zákonom a nezávisle, teda bez akéhokoľvek vonkajšieho zasahovania a vplyvu. Jej stanovisko agentúre SITA zaslal hovorca prezidentky Martin Strižinec.


Reprezentant Štajnoch mení klub, zahrá si po boku Milana Jurčinu

NORIMBERG. Slovenský hokejový obranca Martin Štajnoch dohrá aktuálnu sezónu v nemeckej najvyššej súťaži DEL, dohodol sa na spolupráci s Norimbergom Ice Tigers. Dvadsaťosemročný bojnický rodák doteraz pôsobil v nadnárodnej EBEL a v drese Red Bullu Salzburg odohral 42 zápasov so ziskom 11 bodov (4+7). Bek so skúsenosťami z KHL alebo českej extraligy sa počas minulého týždňa predstavil aj v drese slovenskej reprezentácie na domácom turnaji Kaufland Cup. "Sme potešení, že nám Martin pomôže v tejto fáze sezóny. Je to veľmi dobrý korčuliar a spoľahlivý obranca. Verím, že nám pomôže k postupu do play-off," povedal pre oficiálny web "ľadových tigrov" športový riaditeľ norimberského klubu Martin Jiranek. Štajnoch si zahrá v Bavorsku po boku krajana Milana Jurčinu, do nemeckej DEL-ky v priebehu tohto týždňa pribudol aj brankár Marcel Melicherčík, ktorý zamieril do Wolfsburgu.


Bennett vyhral aj druhú etapu pretekov Okolo Turecka

2. etapa (Tekirdag - Eceabat, 183,3 km): ECEABAT. Írsky cyklista Sam Bennett z tímu Bora-Hansgrohe sa stal víťazom druhej etapy na 55. ročníku pretekov Okolo Turecka, ktoré sú súčasťou World Tour. Bennett ovládol koncovku etapy z Tekirdagu do Eceabatu (183,3 km) pred tímovým kolegom Rakúšanom Felixom Grossschartnerom, tretí finišoval Jhonatan Restrepo z Kolumbie (Manzana Postobon). Slovenský zástupca tímu Bora-Hansgrohe na týchto pretekoch Erik Baška skončil v 2. etape na 88. mieste s mankom 3:39 min na víťaza. Dvadsaťosemročný Bennett zvíťazil aj v utorkovej prvej etape a upevnil si pozíciu lídra celkovej klasifikácie. Pred druhým Grossschartnerom má 14-sekundový náskok. Baškovi patrí 106. priečka s odstupom 4:37 min na lídra.


Úradujúci kazašský prezident vyhral aj v predčasných voľbách

Podľa exit pollov  získal Tokajev približne 70 percent hlasov.

NURSULTAN. Úradujúci kazašský prezident Kasym-Žomart Tokajev sa stal víťazom nedeľňajších predčasných volieb novej hlavy štátu. Podľa exit pollov, z ktorých citovala tlačová agentúra AFP, získal Tokajev približne 70 percent hlasov. Tokajeva (66) si za svojho nástupcu osobne vybral dlhoročný kazašský prezident Nursultan Nazarbajev. Podľa vládou schválenej spoločnosti, ktorá vykonáva prieskum verejnej mienky, podporilo Tokajeva 70,1 percenta voličov. Jeho najbližší súper, opozičný kandidát Amiržan Kosanov, dostal 15,4 percenta voličských hlasov. Predčasné prezidentské voľby sú prvými za posledných 30 rokov po tom, ako Nazarbajev v marci neočakávane odstúpil. O funkciu prezidenta sa okrem Tokajeva, ktorého navrhol Nazarbajev a jeho strana Nur Otan (Svetlo vlasti), uchádzali poslanec Mažilisu (dolnej komory parlamentu) Žambyl Achmetbekov, poslankyňa Mažilisu Danija Jespajevová, novinár Amiržan Kosanov, kandidát Národnej demokratickej strany (Aul) zastávajúci záujmy vidieka Toleutaj Rachimbekov, kandidát navrhnutý Federáciou odborov republiky Amangeľdy Taspichov a autor desiatok kníh, kandidát Republikánskeho hnutia Orly veľkej stepi Sadybek Tugel. Voľby prezidenta sú v tejto stredoázijskej krajine priame. Voliť môže každý občan Kazachstanu, ktorý ku dňu volieb dovŕšil 18 rokov. Kandidát, ktorý získa 51 percent hlasov, sa považuje za zvoleného. V súlade s ústavou sa prezident volí na päťročné volebné obdobie. Na priebeh volieb dohliadalo vyše 1000 zahraničných pozorovateľov z desiatich medzinárodných organizácií a jednotlivých štátov. Na pozvanie kazašskej vlády pricestovali na voľby aj predstavitelia Úradu pre demokratické inštitúcie a ľudské práva (ODIHR) Organizácie pre bezpečnosť a spoluprácu v Európe (OBSE). Ústredná volebná komisia oficiálne oznámi výsledky volieb najneskôr do 11. júna. Volebný deň však sprevádzali najväčšie protesty, aké táto prevažne moslimská krajina zažila za uplynulé tri roky, pripomína AFP. Demonštranti vyzývali na "bojkot" podľa nich zmanipulovaných volieb. Ministerstvo vnútra uviedlo, že polícia v nedeľu zatkla v mestách Nursultan a Alma-Ata približne 500 osôb. Rezort označil protestné zhromaždenia za nepovolené a zorganizované "radikálnymi skupinami".


Spor o peniaze, nevyjasnené kauzy. Futbalisti si ničia imidž

Odmietol fúkať

Obvinili ho

Výpoveď kamaráta

Odpoveď Weissa

Anketa

Ďalšie kauzy

Kazia si imidž

Reakcia Ďuricu

Reakcia Kucku

Reakcia Maka

SENEC. Futbalová reprezentácia si poslednými aférami ničí imidž, ktorý si získala nedávnymi úspechmi. Nevysvetlené a nejasne spory ešte prehlbujú u fanúšikov špekulácie. Futbalistov pritom už v sobotu čaká v Slovinsku druhý zápas kvalifikácie o postup na majstrovstvá sveta 2018, potom 11. októbra privítajú Škótsko. Na tlačovke sa v pondelok pred novinárov posadil aj šéf zväzu Ján Kováčik. Všetci očakávali, že sa vyjadrí k Vladimírovi Weissovi, ktorý bol práve v tom čase obvinený z prečinu ohrozenia pod vplyvom návykovej látky. Omyl. Prezident iba informoval o spolupráci s novým sponzorom a odišiel. „K dispozícii máme šestnásť hráčov. Dúbravka, Hamšík i Kucka by mali stihnúť podvečerný tréning, Kiss mal problémy s lietadlom. Nie sú tu ani Hubočan a Škrtel, ktorý mal operáciu nosa,“ začal tlačovú konferenciu reprezentačný tréner Ján Kozák. Ani on chýbajúceho Weissa vôbec nespomenul. Pripomenuli ho až novinári. „Snažili sme sa s Vladkom spojiť, ale osobne sme s ním nehovorili. Jeho právny zástupca nás informoval, že v priebehu krátkeho času by mal medzi nás prísť,“ vysvetľoval Kozák. „Porozprávam sa s ním, ale rozhodol som sa, že počas týchto dvoch zápasov nebude k dispozícii, pretože na prácu potrebujeme pokoj a čisté hlavy. Uvidíme, ako dopadne vyšetrovanie tejto záležitosti, a potom budeme robiť ďalšie závery,“ dodal kouč. Dvadsaťšesťročného krídelníka Weissa zastavila podľa televízie JOJ policajná hliadka v nedeľu v skorých ranných hodinách v Bratislave. Vraj sa odmietol podrobiť dychovej skúške a nesúhlasil ani s odberom krvi. V aute sa údajne nachádzalo ďalších desať ľudí. Proti obvineniu Weiss a jeho právny zástupca Juraj Kuráň podajú sťažnosť. Futbalista podľa Kuráňa ani nešoféroval automobil. Právny zástupca tvrdí, že hráča polícia šikanovala a robila nátlak pri dychovej skúške a odbere krvi. Weissa včera prepustili z cely predbežného zadržania na slobodu. „Z toho, čo sa stalo, som smutný, pretože Vlada mám ako hráča veľmi rád. Je to pre nás užitočný, kľúčový hráč. Vo veľa zápasoch nám pomohol alebo ich dokonca rozhodol," naznačil Kozák. Weiss bol najproduktívnejším slovenským hráčom v predchádzajúcej kvalifikácii o postup na majstrovstvá Európy 2016. Okrem šiestich asistencií raz skóroval. Vedel sa presadiť v hre jeden na jedného a tím z toho ťažil. Gólom a asistenciou proti Rusku upútal aj na majstrovstvách Európy 2016. „Hrali sme už bez Stocha, bez Weissa a budeme hrať aj bez ďalších hráčov. Aj iní musia dostať šancu, aby mohli potvrdiť oprávnenie svojej nominácie a potenciál. Pre mňa sa tento prípad skončil, nebudem sa o ňom viac rozprávať,“ zdôraznil Kozák. Po majstrovstvách Európy vo Francúzsku, kde Slováci skončili v osemfinále, sa do popredia dávajú viaceré mimofutbalové témy. Začalo sa to nenominovaním Miroslava Stocha, ktorý si podľa Kozákových slov pod jeho vedením už nezahrá. Na obranu problematického hráča sa postavil Juraj Kucka, ktorý svojimi vyjadreniami skritizoval aj vysokú cenu vstupeniek na zápas s Anglickom. „Sme malá krajina, tak spojme všetky sily, aby bolo mužstvo dobre nastavené a pripravené. Rád prijmem kritiku. Závery robme až po zápase. Možno som naivný, ale toto je moja predstava,“ vyjadril sa 63-ročný tréner. Za prvú kvalifikačnú prehru s Anglickom môžu podľa neho aj viaceré kauzy, ktoré nepomohli psychickému nastaveniu jeho zverencov. „Pred Anglickom sme sa rozprávali o Stochovi, Kuckovi, cenách lístkov či prémiách. Na zápas sme sa síce skoncentrovali, vydali všetky sily, ale keby sme boli pred ním lepšie nastavení, možno by Škrtela nevylúčili a zvládli by sme ho,“ hovoril tréner. V predošlej kvalifikácii, ktorú slovenskí futbalisti napokon úspešne zvládli, sa neustále hovorilo o prajnej atmosfére, ktorá funguje v národnom mužstve. Pred dvojzápasom so Slovinskom a Škótskom cítiť, že všetko nefunguje ideálne. Samotní futbalisti však boli pri kauze ich spoluhráča Weissa jednotní. „Zatiaľ som to vôbec neriešil. Sústreďujem sa na futbal, ostatné veci nemá význam riešiť, prvoradá je koncentrácia na najbližšieho súpera,“ konštatoval brankár Matúš Kozáčik. „Niečo som si všimol v novinách i na sociálnych sieťach, ale nerád hodnotím cudzie veci. Je to na každom, ako sa k tomu postaví, ja sa k tomu nemienim vyjadrovať,“ dodal obranca Lukáš Pauschek. „Niečo som čítal, nebudem sa k tomu vyjadrovať. Dúfam, že to neublíži atmosfére, aká tu panovala doteraz,“ vyhlásil Patrik Hrošovský. Na predošlom kvalifikačnom zraze chýbal pre zranenie. „Možno je tu väčší rozruch ako v minulosti, ale sústreďujeme sa na najbližšie dva zápasy. Kauzy príliš nevnímam, tie sa riešia skôr v médiách.“ Napätie je aj medzi hráčmi a šéfstvom zväzu. Futbalisti majú pri účinkovaní v kvalifikácii MS 2018 iné predstavy o systéme odmeňovania,  ako im ponúka Slovenský futbalový zväz. Hráči údajne žiadajú fixnú odmenu päťtisíc eur za zápas pre každého hráča, resp. chcú štartovné po každom kvalifikačnom dueli bez ohľadu na dosiahnutý výsledok, a to vo výške 115 000 eur na celé mužstvo. Postoj SFZ je iný, zväz prišiel s návrhom, aby sa v princípe opakoval model kvalifikácie na ME 2016. "Peniaze iba za víťazstvo vo výške okolo stotisíc a za remízu 30-tisíc eur. Financie by však mali byť viazané na celkový úspech. Po zápase hráči dostanú 50 percent zo spomenutej sumy, ďalších päťdesiat percent až po prípadnom postupe na svetový šampionát 2018 do Ruska," uvádza sa v článku denníka Šport. „Stretnutie bude v stredu večer, keď budú všetci hráči na zraze. Aby sa predišlo informačným šumom, budeme informovať, ako to bolo vyriešené,“ tvrdil hovorca zväzu Juraj Čurný. Tento text ste mohli čítať vďaka tomu, že platíte za obsah. Vážime si to.


Nemec dostal osem rokov za podpálenie bezdomovcov

BERLÍN. Osem rokov väzenia vymeral v utorok súd v Nemecku mužovi, ktorý vlani polial benzínom a zapálil dvoch bezdomovcov - jeden útok neprežil. Informovala o tom agentúra DPA. K útoku došlo na železničnej stanici Berlin-Schöneweide v júli 2018. Jeden z bezdomovcov vyviazol s ľahšími zraneniami, druhý podľahol zraneniam v nemocnici o niekoľko mesiacov neskôr. Súd uznal 48-ročného útočníka za vinného zo zabitia a pokusu o zabitie. Podľa súdu útoku predchádzala bitka medzi mužom a oboma bezdomovcami, s ktorými si predtým vypil pri mnohých príležitostiach. K podobnému prípadu došlo počas Vianoc v roku 2016, keď sa skupina mladých ľudí pokúsila podpáliť bezdomovca v metre v berlínskej štvrti Neukölln. Napadnutého muža vtedy zachránili ďalší spolucestujúci. Hlavného vinníka odsúdili na dva roky a deväť mesiacov väzenia, traja mladiství komplici dostali podmienečné tresty.


AKTUALIZOVANÉPrezident Kiska cestoval do Bratislavy vlakom

POPRAD, BRATISLAVA. Prezident Andrej Kiska cestoval v pondelok z Popradu do práce v Bratislave vlakom. Ako uviedol na facebooku šéf prezidentovho tlačového odboru Roman Krpelan, Kiska nastúpil v Poprade na vlak IC 6:37. Vlak dorazil na Hlavnú stanicu v Bratislave o pol jedenástej. "Cestujúci v IC by sa mali cítiť bezpečnejšie, tých správnych zelených by tam malo byť viac. Možno aj na každej stanici," písal Krpelan na sociálnej sieti. Prezident len nedávno čelil kritike viacerých koaličných poslancov. Tým prekáža, že do Popradu, kde má Kiska rodinu, lieta na víkendy vládnym špeciálom. To stálo za dva roky takmer milión eur. Pritom lietať Kiskovi odporučil minister vnútra Robert Kaliňák zo Smeru, aby mali štátne lietadlá aj piloti dostatok nalietaných hodín.


Musíme pritvrdiť, možno vymeniť dvoch hráčov, vyhlásil tréner Slovana

Hokejisti Slovana prišli na domácom ľade o body aj zraneného centra Marka Viedenského.

Slovan Bratislava - Neftechimik Nižnekamsk 2:5 (0:2, 1:2, 1:1) Góly: 32. Zigo, 49. Chipchura (Švarný, Hlinka) - 4. Brulé(Gynge, Sexton), 13. Gynge (Sexton, Brulé), 26. Sexton (Brulé), 40.Grigorenko (D. Makarov, Rjasenskij), 47. Koňkov (Jakimov).Rozhodcovia: Kuľov, Cyplakov - Aľošin, Nesterov, vylúčení: 6:5 na2 min., presilovky: 1:1, oslabenia: 0:0, 7576 divákov. Slovan Bratislava: Pogge (26. Brust) - Kundrátek, Starosta,Meszároš, Ďaloga, Plastino, Švarný, Bačik - Cheechoo, Taffe,Chipchura - Kubalík, Lušňák, Valský - Jeglič, Viedenský, Nedorost- Vopelka, Zigo, Hlinka Neftechimik Nižnekamsk: Kolppanen - Kinrade, Lekomcev,Rjasenskij, Sergejev, Bryncev, Ščitov, Fazylzjanov, Berezin Gynge,Brulé, Sexton Grigorenko, D. Makarov, K. Makarov Jakimov,Polygalov, Koňkov - Porjadin, Kulikov, Zdunov Ostatné výsledky:  Amur Chabarovsk - Salavat Julajev Ufa 4:5 pp a sn (2:1, 1:2, 1:1 - 0:0, 0:1) Góly: 5. Zhorna, 15. Ušenin, 39. Kolář, 56. Litovčenko - 8. Lepistö, 40. Kaprizov, 40. Makarov, 49. Bodrov, rozh. náj. Lisin. Avangard Omsk CSKA Moskva 2:3 (1:1, 1:1, 0:1) Góly: 10. Roy, 39. Pjanov 2. Ničuškin, 33. Popov, 58. Andronov Jokerit Helsinki - Torpedo Nižnij Novgorod 4:1 (1:1, 2:0, 1:0) Góly: 1. Salminen, 22. Mäki, 37. O'Neill, 45. Joensuu - 11. Iljin Dinamo Riga - Spartak Moskva 1:2 po sam. nájazdoch (0:0,1:1, 0:0 - 0:0, 0:1) Góly: 34. Mullen - 21. Voronin, rozh. sam. nájazd Berdnikov HK Soči - Dinamo Minsk 2:1 po predĺžení (1:0, 0:1, 0:0 -1:0) Góly: 15. OďDell, 63. J. Alexandrov - 40. A. Pavlovič Medveščak Záhreb - Ak Bars Kazaň 2:1 (1:1, 0:0, 1:0) Góly: 5. McMillan, 48. Mertl - 14. Malychin BRATISLAVA. Hokejisti Slovana Bratislava odštartovali trojzápasovú domácu sériu v KHL prehrou 2:5 s Neftechimikom Nižnekamsk. V pondelkovom zápase doplatili na laxný prístup, slabý pohyb a chyby v obrane, ktoré efektívny súper nemilosrdne potrestal. Okrem bodov prišli "belasí" aj o centra Marka Viedenského, ktorý po tvrdom strete s protihráčom nedohral stretnutiea so zraneným kolenom ho odviezla sanitka na vyšetrenie do nemocnice. Zverenci trénera Miloša Říhu odohrajú ďalší zápas v stredu o 19.00 h proti Ak Bars Kazaň, domácu šnúru zakončia v piatok duelom s Ladou Togliatti (19.00).  Hlasy po zápase:Tomáš Zigo, útočník a autor prvého gólu Slovana: "Veľkú radosť zo streleného gólu nemám, prehrali sme ďalší zápas. Odohráme dva-tri dobré stretnutie a potom príde takýto skrat. Je to v nás, možno v našich hlavách. Čo na to povedať? Musíme v ďalšom zápase zahrať lepšie, lebo toto sa jednoducho nemôže stávať. Niekedy to tak v hokeji býva, že inkasujete také smoliarske prvé góly. Treba to otočiť, nech dávame také góly my a začneme vyhrávať. Diváci majú právo byť nespokojní. Musíme si ich udobriť lepším výkonom." Miloš Říha, tréner Slovana: "Namiesto toho, aby sme potvrdili úspešný výjazd, tak sme to znevážili. Súper bol efektívnejší, jednoduchší, hokejovejší. My sme opäť doplatili na hrúbky, ktoré robíme takmer v každom zápase, keď si sami dáme prvé tri góly. Potom sa to snažíme dohnať, no po obrovských hrúbkach inkasujeme. V záveresa snažíme niečo s výsledkom urobiť a manko dohnať, ale už je neskoro. Chceme hrať príliš individuálne, ale to nejde. Strácame puky v útoku, i v obrannom pásme, nevieme zareagovať na kúskovanie hry zo strany súpera. Musíme urobiť nejaké zmeny, možno pritvrdiť, možno vymeniť dvoch hráčov, aby to s mužstvom 'zatrepalo'." Nikolaj Solovjev, tréner Nižnekamsku: "Na tento zápas sme sa veľmi zodpovedne pripravovali. Vedeli sme, že sa Slovan vrátil z dobrého tripu, z ktorého si odniesol veľa bodov. Podarilo sa nám uspieť, sme veľmi radi, že sme na súperovej pôde vyhrali."


Austrálčania vyhrávali nad Francúzskom o pätnásť bodov. Nakoniec o bronz prišli

O stretnutí rozhodla záverečná štvrtina.

BRATISLAVA. Basketbalisti Francúzska získali bronzové medaily na majstrovstvách sveta v Čine. V nedeľňajšom súboji o tretie miesto zdolali v Pekingu reprezentantov Austrálie 67:59. Francúzi síce v úvodných troch štvrtinách ťahali za kratší koniec, ale v záverečnom dejstve otočili nepriaznivé skóre a obhájili zisk cenného kovu spred piatich rokov. Austrálčania vedení strelecky disponovaným Pattym Milssom kontrolovali priebeh prvého polčasu a v tretej štvrtine dokonca odskočili súperovi až na rozdiel pätnástich bodov (25:40). Od tohto momentu sa však začali Austrálčania trápiť v ofenzívnej fáze, čoho výsledkom bola strata náskoku v poslednej štvrtine. Francúzi sa dostali prvýkrát do vedenia až v 31. minúte, no aj to im stačilo na víťazstvo. Postupne sa odpútali na rozdiel ôsmich bodov a triumfovali 67:59. Francúzi získali na pôde svetových šampionátov len druhú medailu a opäť bronzovú. Na predchádzajúcich MS v roku 2014 v súboji o tretie miesto zdolali hráčov Litvy 95:93. Naopak, Austrálčania stále márne čakajú na cenný kov. Konečné štvrté miesto je však pre nich historicky najlepším výsledkom. MS v basketbale mužov 2019 - Zápas o 3. miesto Najviac bodov: De Colo 19, Fournier 16, Albicy a Batum po 9 - Ingles 17, Mills 15, Kay 9


SHMÚ varuje pred prívalovými povodňami

Výstrahy pred vysokými teplotami a pred búrkam už neplatia.

BRATISLAVA. Niekoľko okresov na východe a juhozápade Slovenska môžu potrápiť prívalové povodne. Varuje pred nimi Slovenský hydrometeorologický ústav (SHMÚ). Výstrahu prvého stupňa vydal pre okresy Dunajská Streda, Komárno, Nové Zámky, Svidník, Stropkov, Medzilaborce, Humenné, Sninu a Vranov nad Topľou. "Vzhľadom na očakávané prívalové zrážky pri búrkach predpokladáme prechodný výrazný lokálny vzostup vodných hladín hlavne na malých tokoch s možnosťou dosiahnutia a prekročenia vodných stavov zodpovedajúcich stupňom povodňovej aktivity. Je predpoklad výskytu sprievodných povodňových javov aj mimo tokov," uvádza SHMÚ. Podľa webu ústavu už neplatia výstrahy pred vysokými teplotami a zväčša už ani pred búrkami s prípadnými krúpami. Posledná takáto výstraha je ešte platná pre časť východného Slovenska, skončiť by však mala o 21.00 h. Nateraz nie sú vydané výstrahy ani na pondelok.


Američania potvrdili stovku civilných obetí náletu na Mósul

Príčinou krviprelievania bol nechtiac vyvolaný druhotný výbuch.

WASHINGTON. Vyšetrovanie armády Spojených štátov potvrdilo, že pri marcovom americkom nálete na iracké mesto Mósul zomrelo najmenej 105 civilistov. Uviedol to Pentagon s tým, že príčinou krviprelievania bol druhotný výbuch nechtiac vyvolaný bombardovaním, po ktorom sa zrútil dom plný ľudí. Útok s jedným z najväčších počtov civilných obetí od americkej invázie do Iraku v roku 2003 bol cielený na radikálov z teroristickej organizácie Islamský štát (IS), ktorí podľa irackej armády okolité budovy pred zásahom podmínovali.


Proti Canucks mal byť v útoku s McDavidom. Jurčo v prvom zápase nenastúpi

Slovák má za sebou vydarený prípravný kemp.

EDMONTON. Slovenský hokejista Tomáš Jurčo zo zdravotných dôvodov nebude Edmontonu k dispozícii na úvodný zápas novej sezóny NHL doma proti Vancouveru (v noci na štvrtok o 4.00 SELČ). Oilers na svojom twitterovom profile oznámili, že 26-ročný útočník podstúpi nešpecifikovanú lekársku procedúru, pre ktorú nebude môcť nastúpiť proti Canucks. Jurčo prišiel do Edmontonu v lete ako voľný hráč, s kanadským klubom podpísal ročný jednocestný kontrakt na 750.000 dolárov. V septembri zažil vydarený prípravný kemp, keď v štyroch zápasoch v drese Oilers nazbieral päť bodov (3+2). Na trénera Davea Tippetta tak zapôsobil, že ho plánoval v prvom súboji súťažného ročníka postaviť do prvej útočnej formácie ku kapitánovi Connorovi McDavidovi a Jamesovi Nealovi, teraz však bude musieť útoky poprehadzovať. Zatiaľ nie je známe, ako dlho bude musieť slovenský krídelník pauzovať.


Babiš má konflikt záujmov, mal by vrátiť dotácie, ukázal audit z Bruselu

Minúta po minúte

Fotogaléria

Správa Komisie

Vytiahol Sorosa

Schutzov stĺpček

Filov komentár

Audit eurokomisie kritizuje českého premiéra.

PRAHA, BRATISLAVA. Český premiér Andrej Babiš má stále zásadný vplyv na fungovanie koncertu Agrofert a je tak v konflikte záujmov. Dospel k tomu audit Európskej komisie a informoval o tom denník Hospodářske noviny. Európske dotácie, ktoré skupina Agrofert od februára 2018 dostala, by tak malo Česko vrátiť. Utajená správa z Bruselu má 71 strán a vo štvrtok dorazila na české ministerstvo pre miestny rozvoj aj ministerstvo financií. Verdikt komisie ešte nemusí byť konečný, vyjadriť sa k nemu môže aj ministerstvo financií. Andrej Babiš v roku 2017 previedol skupinu Agrofert do zvereneckých fondov. Aj tie však kontrolujú členovia jeho rodiny. O žiadnej správe neviem. Nikto mi žiadnu správu nedal. Komisia tvrdí, že Babiš má stále na svoje firmy zásadný vplyv. Problém však je, že ako vysokopostavený politik má priamy dosah na rozdeľovanie dotácií a aj na rokovania o budúcej podobe európskeho rozpočtu. Česku hrozí, že bude musieť vrátiť dotácie určené firmy z Babišových zvereneckých fondov vo výške až 280 miliónov korún (10,8 milióna eur). Koncert Agrofert zahŕňa najmä poľnohospodárske, potravinárske a chemické firmy. Je tiež najväčším príjemcom dotácií v Českej republike. Babiš, líder strany ANO vo štvrtok povedal, že o existencii správy nevie. "O žiadnej správe neviem. Nikto mi žiadnu správu nedal," povedal podľa webu Seznam Zprávy. Babiš tvrdí, že postoj opozície aj Bruselu je len pokračovaním politickej kampane voči jeho osobe. Neskôr dodal, že je tvrdením českých médií šokovaný a že ide len o predbežný návrh. "Žiadne dotácie rozhodne nebude musieť Česká republika vracať," uviedol podľa ihned.cz. Babiša kritizovala aj Transparency International či opoziční Piráti. Audit robil pre Európsku komisiu zbor nezávislých právnikov. Únia pritom podobný problém zatiaľ neriešila. "Boli tu premiéri, ktorí mali doma problém s justíciou, ako bol taliansky premiér Silvio Berlusconi. Ale toto je prvý prípad, keď je nejaký predseda vlády podozrivý zo zneužitia európskych fondov. A navyše ešte pre svoje osobné obohatenie. To je bezprecedentné," povedal pre web Aktuálně.cz Eric Maurice, riaditeľ bruselského think-tanku Nadácia Roberta Schumana.


Kontrolné stanovištia v Gaze zasiahli explózie, zomreli dvaja policajti

K útokom došlo v čase narastajúceho napätia medzi židovským štátom a hnutím Hamas.

JERUZALEM. Životy dvoch policajtov si v utorok vyžiadali dve explózie na policajných kontrolných stanovištiach v pásme Gazy. S odvolaním sa na vyhlásenia predstaviteľov palestínskeho hnutia Hamas o tom informovali agentúry AP a DPA. Počas prvého výbuchu zahynuli dvaja policajti, ktorí boli zároveň príslušníkmi Hamasu. Približne o hodinu neskôr zaznela druhá explózia pri kontrolnom stanovišti na opačnej strane mesta, pri ktorej utrpeli zranenia tri osoby. Hovorca miestneho ministerstva zdravotníctva, ktoré spadá pod Hamas, najprv na Twitteri zo zodpovednosti za výbuchy obvinil Izrael, avšak neskôr danú správu vymazal. Predstavitelia izraelskej armády uviedli, že si nie sú vedomí žiadnej vojenskej operácie na území pásma Gazy. K útokom došlo v čase narastajúceho napätia medzi židovským štátom a hnutím Hamas po tom, ako na južný Izrael v pondelok dopadli rakety odpálené z tejto palestínskej enklávy. K útokom sa bezprostredne nikto neprihlásil.


Volko skončil na mítingu v Lodži piaty, šesťdesiatku zabehol za 6,66 sekundy

LODŽ. Slovenský reprezentant Ján Volko obsadil 5. miesto vo finále behu na 60 m na atletickom mítingu Európskej atletiky (EA) Orlen Cup 2019 v poľskom meste Lodž časom 6,66 sekundy. Vyhral Američan Mike Rodgers za 6,55 pred krajanom Bryceom Robinsonom (6,61), tretí bol Poliak Remigiusz Olszewski (6,64) o 7 tisícin sekundy pred úradujúcim halovým majstrom Európy Richardom Kiltym z Veľkej Británie (6,64). Vo výsledkoch mal však Brit štartovú reakciu 0,082 s, no povolená je len 0,100 a slabšia. Volko ešte pred finále v II. rozbehu finišoval druhý časom 6,74 sekundy za Olszewským (6,68). Do finále sa kvalifikovali priamo prví dvaja šprintéri. Volko mal slabšiu štartovú reakciu 0,224 sekundy, no s prehľadom postúpil medzi osmičku najlepších. Zverenec trénerského dua Naďa Bendová - Róbert Kresťanko dosiahol v rozbehoch celkovo šiesty najrýchlejší čas, lepší ako on boli v rozbehoch Robinson (6,62) a Rodgers (6,66), Olszewski (6,68), ďalší Poliak Dominik Kopec (6,72) a Kilty (6,73). "Už to bolo trochu lepšie, ale štart mi nevyšiel podľa predstáv. V závere som však súperov sťahoval, a to ma teší,“ skonštatoval po rozhodujúcom lodžskom finálovom súboji Ján Volko.


Najvzácnejšiu loptu si skryl pod dres. Slávny slovenský futbalista slávi jubileum

BRATISLAVA. Človek nikdy nezabudne na jeho výnimočný zákrok vo finále vtedajšej druhej najvýznamnejšej európskej klubovej súťaže Pohára víťazov pohárov. Slovan Bratislava v roku 1969 slávne zdolal v Bazileji FC Barcelona 3:2. Alexander Vencel v nadstavenom čase pri poslednom útoku Kataláncov vybehol proti voľnému Fustému, ktorý asi zo siedmich metrov vypálil loptu priamo do náruče brankára Slovana. Šupu chytil a loptu udržal, nevypadla mu. Koniec, Slovan vyhral. Vencel má loptu z Bazileja, ktorú tak skvele zneškodnil v posledných sekundách, doma. „Hneď som si ju strčil pod dres. Ani som poriadne nestačil vstať a už boli na mne azda dvadsiati fanúšikovia," spomínal pre SME. Alexander Vencel starší v piatok oslavuje sedemdesiate piate narodeniny. Narodil sa 8. februára 1944 v Nagyilve v Maďarsku, dnes je to Ilva Mare v Rumunsku. Chytať začal v Diakovciach (okres Šaľa), v rokoch 1960 – 1963 za TJ Dimitrov, na vojne bol v Dukle Komárno (1962 – 1964). V rokoch 1965 až 1977 odchytal v Slovane Bratislava 321 zápasov. V jeho drese vyhral PVP a stal sa trikrát majstrom Československa. V reprezentácii odchytal 27 zápasov (1965 až 1977). Je zlatým medailistom z ME 1976, bol na MS v Mexiku 1970. „Nemal som sa ako pretlačiť k spoluhráčom. Plocha bola zavalená slovanistickými priaznivcami. Chránil som si loptu a dres, ktorý zo mňa sťahovali. Musel byť z dobrého materiálu, vydržal. Ostatných spoluhráčov vyzliekli do pol pása. Ak si spätne spomeniem na to nadšenie, koľkým ľuďom sme urobili radosť, behajú mi zimomriavky," vravel Vencel. Lopta, dres a kopačky z Bazileja sú jeho najvzácnejšími insígniami, hoci je i zlatým medailistom z belehradského európskeho šampionátu 1976. Mal 23 rokov, keď si v Slovane vybojoval trvalé miesto. Ľahké to iste nebolo, jeho predchodcom totiž bol Viliam Schrojf, najlepší brankár majstrovstiev sveta 1962, na ktorých získalo Československo strieborné medaily. Chvíľu sa v Slovane striedali. Vznikla aj bizarná situácia – Schrojf bol náhradník v Slovane, no chytal za reprezentáciu. Vencel sa narodil v rumunskej Ilva Mare. Tak sa volá dnes. Transylvánska dedina s ani nie dvetisíc obyvateľmi bola vtedy maďarská Nagyilba. Vencelovci tam žili dva mesiace. Otec bol šaliansky železničiar, poslali ho tam služobne. Vencel mal na Rumunsko šťastie. Proti tejto krajine chytal na svojom prvom veľkom podujatí – majstrovstvách Európy hráčov do osemnásť rokov. Aj debut v seniorskej reprezentácii (1965) mal proti krajine, v ktorej sa narodil. A na svetovom šampionáte 1970 chytal jedinýkrát - proti Rumunsku. V bránke sa v reprezentácii striedal s Ivom Viktorom. Československo malo možno najlepšiu brankársku dvojicu na svete. V ankete o najlepšieho brankára Československa minulého storočia je poradie: 1. František Plánička, 2. Ivo Viktor, 3. Viliam Schrojf, 4. Alexander Vencel. Futbalovým brankárom bol aj jeho syn Alexander Vencel mladší.


Pri nehode na diaľnici v Nemecku zahynul mladý Slovák

Slovák narazil do vozidla na prepravu automobilov, ktoré zastavilo na konci kolóny.

MNÍCHOV. Život 25-ročného muža zo Slovenska si vyžiadala v stredu podvečer nehoda na úseku nemeckej diaľnice A6 pri križovatke Schmidgaden v spolkovej krajine Bavorsko. Vodič slovenskej dodávky narazil vo veľkej rýchlosti do českého vozidla na prepravu automobilov, ktoré zastavilo na konci kolóny, informoval regionálny spravodajský portál Idowa s odvolaním sa na vyjadrenie polície. Ku zrážke došlo v smere ku hranici s Českom. V dôsledku inej nehody bola diaľnica zablokovaná a vytvorila sa kolóna, čo slovenský vodič zrejme do poslednej chvíle nezaregistroval. Brzdiť a uhnúť na stranu sa totiž pokúsil až bezprostredne pred posledným stojacim vozidlom. Podľa správy Idowa sa pri náraze "odtrhla celá ľavá časť" dodávky. Zvyšok odhodilo cez odstavný pruh do ďalšieho českého nákladného vozidla. Diaľnica bola následne uzavretá na dlhom úseku až do neskorých nočných hodín. Na mieste nehody zasahovali zložky hasičov zo širokého okolia, uviedol portál.


Savčenková sa chce stať prezidentkou Ukrajiny

Prezidentské voľby by sa na Ukrajine mali konať o dva roky. Súčasný prezident Petro Porošenko sa zatiaľ nevyjadril, či sa bude znovu kandidovať.

KYJEV. Nezaradená poslankyňa ukrajinského parlamentu Nadija Savčenková je pripravená kandidovať v prezidentských voľbách, ktoré sa na Ukrajine uskutočnia v roku 2019. Jej nedávno založená strana sa bude uchádzať o priazeň voličov v parlamentných voľbách, dodala v rozhovore pre poľský časopis Krytyka Polityczna. Savčenková vyjadrila nádej, že ňou založený politický subjekt "nebude politickou stranou v klasickom chápaní". Vysvetlila, že jednu "klasickú" stranu už opustila a "do nových vstupovať nechce". "Nevidím v nich budúcnosť a schopnosť rozvíjať sa správnym smerom," vysvetlila. Podľa Savčenkovej bude jej strana schopná zmeniť existujúci politický systém a transformovať štátne štruktúry na Ukrajine. Vyjadrila tiež presvedčenie, že jej projekt si získa podporu oligarchov a médií. "My len nebudeme nasledovať príklad iných strán a tvrdiť, že od nich (oligarchov) neberieme peniaze. Klamať sa nemá," zdôraznila ukrajinská poslankyňa. Prezidentské voľby by sa na Ukrajine mali konať 31. marca 2019. Súčasný prezident Petro Porošenko sa nedávno vyhol odpovedi na otázku, či sa bude uchádzať o znovuzvolenie do funkcie. Vyhlásil, že je ešte priskoro hovoriť o potenciálnych kandidátoch. Savčenková strávila takmer dva roky vo vyšetrovacej väzbe v Rusku a na jar 2016 bola odsúdená na 22 rokov odňatia slobody za podiel na smrti dvojice ruských novinárov a z protizákonného prekročenia hraníc Ruskej federácie. V máji 2016 jej ruský prezident Vladimir Putin udelil milosť a mohla sa tak vrátiť na Ukrajinu. Umožnila to výmena za dvoch Rusov odsúdených na Ukrajine. Savčenková sa prakticky okamžite po návrate začala angažovať v politike ako poslankyňa za stranu Vlasť. Jej pôsobenie na politickej scéne sprevádzajú kontroverzné vyhlásenia a činy. Savčenkovej tajná návšteva a rokovania v Donbase mali vlani v decembri za následok jej vylúčenie frakcie strany Vlasť. Bola tiež vylúčená z ukrajinskej delegácie v Parlamentnom zhromaždení Rady Európy. Vlani v decembri Savčenková v Ľvove predstavila svoj projekt - občiansku platformu RUNA (Hnutie ukrajinského národa). Hnutie však už vo februári tohto roku oznámilo ukončenie spolupráce so Savčenkovou vzhľadom "na odlišnosť názorov na základné ideologické a organizačné otázky". V apríli Savčenková založila novú politickú stranu pod názvom Spoločensko-politická platforma Nadije Savčenkovej (OPPNS).


Belgický šéf vnútra hodnotil boj proti terorizmu a radikalizácii

Minister sa po útokoch zameral na bruselské štvrte, zvýšil počet policajtov aj kontrol.

BRUSEL. Z bruselskej štvrte Molenbeek počas uplynulého roka neodišiel do Sýrie ani jeden človek so zámerom pridať sa k islamským radikálom, vyhlásil v pondelok belgický minister vnútra Jan Jambon. Iba jeden sa o to pokúsil, ale do Sýrie sa mu nepodarilo dostať. Jambon uviedol, že počas uplynulých 12 mesiacov sa zo Sýrie do Belgicka vrátilo 46 bojovníkov, ale len päť z nich bolo nevyhnutné deradikalizovať. Minister poskytol štatistické údaje pri vyhodnocovaní plánu "Canal", ktorý spustil pred rokom na boj proti terorizmu a radikalizácii, informoval belgický denník La Derniere Heure. "Vyčistím Molenbeek," vyhlásil po teroristických útokoch v Paríži v roku 2015 belgický minister vnútra, keď sa ukázalo, že ich spolupáchatelia, bratia Salah a Brahim Abdeslam, boli práve z tejto bruselskej štvrte. Jambonov plán Canal bol zameraný na deväť bruselských štvrtí, ale predovšetkým na Molenbeek. Minister tam zvýšil počet policajtov i pochôdzok a kontrol osôb. Polícii sa podarilo znížiť mieru kriminality o tri percentá, ale zvýšila sa pozornosť venovaná deliktom, ktoré by mohli mať súvislosť s terorizmom. Skontrolovala aj 1617 neziskových organizácii, 51 z nich podozrieva z väzieb na radikalizmus a terorizmus. Dôkladné preverenie registrov obyvateľstva ukázalo, že v Molenbeeku žije 22.668 ľudí. Polícia odhalila viac ako tisíc nezrovnalostí pri reálnom a nahlásenom pobyte osôb a dvesto prípadov zneužívania sociálneho systému. Belgicko spustilo plán Canal vo februári 2016. Len mesiac nato sa odohrali teroristické útoky v Bruseli, pri ktorých prišlo o život 32 ľudí. Belgická vláda sa vtedy stala terčom kritiky pre nedostatočné bezpečnostné opatrenia a minister vnútra Jan Jambon podal demisiu, ktorú ale premiér Charles Michel neprijal, a tak zostal minister vo funkcii.


V Dukle Trenčín skončilo deväť hráčov, Radivojevič bude mať dve funkcie

TRENČÍN. Účastník najvyššej slovenskej hokejovej súťaže HK Dukla Trenčín v nasledujúcej sezóne 2019/2020 nepočíta so službami deviatich hokejistov. Káder vlaňajšieho tipsportligového vicemajstra opúšťajú útočníci Ondrej Mikula, Radek Dlouhý, Ján Pardavý ml., Denis Hudec, Tibor Varga a obrancovia Lukáš Bohunický, Martin Rýgl, Jiří Gula a Juraj Cebák. "Postupne sa snažíme skladať mužstvo, čo znamenalo, že sme sa s niektorými hráčmi museli rozlúčiť. Radi by sme im touto cestou poďakovali za odvedenú prácu a prajeme im veľa úspechov v ďalšej kariére," uvádza sa na oficiálnom webe Dukly. V budúcom ročníku Tipsport ligy bude viesť mužstvo spod hradu Matúša Čáka v pozícii hlavného trénera Ján Pardavý, jeho asistentmi budú Peter Frühauf a Branko Radivojevič, ktorý bude plniť aj úlohu športového riaditeľa.


Vo svete sa stavajú milióny obchodných plôch v nákupných centrách

Na Slovensku po niekoľkých rokoch stagnácie pribudli vo viacerých mestách nové projekty.

BRATISLAVA. Až 12,5 milióna štvorcových metrov (m2) plôch nákupných centier po celom svete pribudlo počas minulého roka. Najvyšší prírastok bol zaznamenaný v Ázii. Ukázal to prieskum Global Shopping Centre Development, ktorý uskutočnila realitno-poradenská spoločnosť CBRE. Počet nových nákupných priestorov v shopping centrách narástol oproti roku 2015 o 11,4 % aj napriek tomu, že sa v predošlých rokoch tento rast spomalil. Najviac nákupných centier bolo skompletizovaných na americkom kontinente, kde ich počet stúpol o 43,6 %. Ťahúňom výstavby tu bolo najmä Mexiko. Na konci roka 2016 bolo v rôznych svetových metropolách vo výstavbe 33,5 milióna m2 obchodných priestorov, z nich až 26,6 milióna m2 v Ázii. Táto aktivita sa týkala 90 % ázijských miest, v ktorých sa prieskum realizoval. Najaktívnejším trhom zostáva aj naďalej Čína, kde pribudlo 19,7 milióna m2 obchodných priestorov v rámci nákupných centier. Až 15 čínskych miest patrí medzi top 20 najaktívnejších trhov v globálnom meradle. Na prvom mieste v tomto smere je čínsky Šen-čen (4,5 milióna m2 vo výstavbe), nasleduje Šanghaj (3 milióny m2). Tieto dve mestá tvorili na konci vlaňajška dohromady až 40 % zo všetkých rozostavaných nákupných centier v tejto krajine. V Európe, na Strednom východe a v Afrike (EMEA) sa výstavba nákupných centier mierne spomalila a dosiahla 4,49 milióna m2 plochy. Najaktívnejšími krajinami boli Rusko, Turecko a Spojené arabské emiráty. Dominovali turecké mestá, v ktorých sa postavilo až 1,3 milióna m2 nákupných plôch v 17 shopping centrách. Na Strednom východe dominuje Dubaj, kde sa očakáva ešte posilnenie jeho pozície lídra na retailovom trhu. Práve v Dubaji v najbližších troch rokoch pribudne ďalších 900-tisíc m2 nových obchodných priestorov. Na Slovensku po niekoľkých rokoch stagnácie vo výstavbe obchodných centier pribudli vo viacerých mestách nové projekty, ako City Aréna Trnava s rozlohou takmer 30-tisíc m2 nákupných plôch, Forum Poprad s rozlohou viac ako 22-tisíc m2 alebo Galéria Lučenec s takmer 11-tisíc m2. Tento vývoj bude podľa CBRE pokračovať aj naďalej, ohlásené a realizované sú projekty v Banskej Bystrici, Prešove, Nitre či Považskej Bystrici s celkovou výmerou presahujúcou 100-tisíc m2. Rozsiahle aktivity sa uskutočňujú aj v hlavnom meste SR. Súbežne s pripravovaným projektom Stanica Nivy ohlásili viaceré obchodné centrá ako Eurovea, Aupark a Polus svoje dostavby či rekonštrukcie. V týchto projektoch po dokončení pribudne pre návštevníkov bratislavských nákupných centier do roku 2020 ďalších 100-tisíc m2 nákupných plôch. "Popri obchodných centrách zaznamenávame výrazný rozmach vo výstavbe nákupných parkov, ktoré svojou typickou rozlohou 5000 až 8000 m2 vyžadujú podstatne nižšie nároky na spádovú oblasť potenciálnych zákazníkov, čo pridáva na mapu potenciálnych developerov už aj mestá s 10-tisíc obyvateľmi," dodal riaditeľ oddelenia prenájmu maloobchodných priestorov v CBRE Slovensko Peter Pohanka.


Podpora e-áut sa rozbehla. Majú ľudia na Slovensku záujem?

Na nový automobil na čisto elektrický pohon získa kupujúci príspevok päťtisíc eur, na plug-in hybridné autá s doplnkovým spaľovacím motorom tritisíc eur.

BRATISLAVA. Za dva týždne prišlo dvanásť žiadostí o dotáciu na kúpu elektrického auta či plug-in hybridu. "Považujem to za veľmi dobrý rozbeh,“ vraví prezident Zväzu automobilového priemyslu Juraj Sinay. Na kúpu čisto elektrického auta získa kupujúci päťtisíc eur, na hybridné auto získa podporu tritisíc eur. Celkovo by to malo stáť 5,2 milióna eur. Päť miliónov eur pôjde zo štátneho Recyklačného fondu, 200-tisíc eur pridá Zväz automobilového priemyslu. Zatiaľ sa ľudia zaujímajú viac o elektrické autá, zo všetkých žiadostí bolo desať na elektromobily, dve sa týkajú hybridov. Ľudia prejavili záujem o Nissan, Volkswagen, Volvo a Mercedes. Ministerstvo hospodárstva, ktoré vedie Peter Žiga (Smer-SD), projekt zatiaľ nechce hodnotiť. Ak by ho malo hodnotiť po pár týždňoch, bolo by to z jeho pohľadu nenáležité. Zdá sa však, že napriek úspešnému rozbehu bude efekt takejto podpory veľmi slabý. Myslí si to aj minister financií Peter Kažimír (Smer-SD), podľa ktorého sú problémom aj ceny technológií v elektromobilite. „Toto je podpora elektromobility ako takej, ale ten efekt bude podľa mňa veľmi, veľmi slabý, kýmľ nebudú elektromobily oveľa, oveľa dostupnejšie,“ skonštatoval Kažimír. žiadostí o dotáciu prišlo za prvé dva týždne podpory. Desať bolo elektromobilov, dva plug-in hybridy. Pri dnešnej cene technológií to bude dotácia podľa neho pre naozaj vyššie príjmové skupiny vo väčších mestách. Elektrické autá sú v porovnaní s benzínovým či naftovým motorom výrazne drahšie. Volkswagen e-Golf stojí približne 35-tisíc eur. Jeho benzínová verzia približne 16-tisíc eur. Aj pri päťtisícovej dotácii ide stále takmer o dvojnásobnú sumu. Aj preto sa mohla podpora podľa Kažimíra nasmerovať lepšie - napríklad na taxíky, dopravnú obsluhu, teda do malého a stredného podnikania v mestských zónach. V hre môže byť ďalšia podpora elektromobility. Čo presne touto podporou Kažimír myslel, ministerstvo financií nespresnilo. „Štáty by skôr mali podporovať vedecké centrá, ktoré by svojimi nápadmi prispeli k hľadaniu lepších spôsobov, ako efektívne vyrábať elektromobily a ďalšie vozidlá na alternatívny pohon,“ hovorí analytik spoločnosti Finlord Boris Tomčiak. Ak by sa nástup elektromobility oneskoril o dva či tri roky, životnému prostrediu by sa nič nestalo, tvrdí Tomčiak. Rezort Petra Žigu pristúpil k takémuto opatreniu z dôvodu zvýšenia informačného povedomia o elektromobilite a aby vytvoril predpoklady na zvýšenie záujmu o nákup elektrických vozidiel. Chcel tiež znížiť podiel nízkoemisných vozidiel na trhu a podporiť viac áut s elektrickým pohonom na Slovensku. „V otázkach prehodnotenia možností priamej podpory ministerstvo hospodárstva rokovalo aj s ministerstvom financií, parametre podpory sa však nateraz nezmenia,“ povedal hovorca ministerstva hospodárstva Maroš Stano. Automobilky vo svete postupne menia svoje koncepty a orientujú sa skôr na elektromobilitu. Viaceré z nich na parížskom autosalóne predstavili svoje elektrické koncepty. Išlo napríklad o Mercedes, Renault či Volkswagen. Elektromobily predáva aj automobilka Kia, nevyrába ich však na Slovensku. Tá pripravuje model Niro a Optima Sportswagon ako plug-in hybrid. Ich najčerstvejšou novinkou na Slovensku je Kia Optima sedan vo verzii plug-in hybrid. Už dlhšie sa na Slovensku predáva aj elektrická Kia Soul EV. „Za posledné dva týždne sme zaznamenali zvýšený záujem zákazníkov o tieto modely,“ vraví hovorkyňa dovozcu značky Kia na Slovensku Mária Spišiaková. O záujme zákazníkov hovorí aj dovozca značiek Peugeot a Citroën. Predáva značku Citroën C-Zero. Tento krok však generálny riaditeľ dovozcu značiek Peugeot a Citroën na Slovensku Matúš Paľa považuje za prvý k postupným celoplošným opatreniam, ktoré by zohľadňovali emisie pri všetkých autách, nielen pri elektromobiloch a plug-in hybridoch. „Určite by to zvýšilo ekologické povedomie a ekologicky orientované správanie zákazníkov omnoho viac,“ dodal. Na Slovensku vyrába elektrické auto iba Volkswagen, konkrétne značku e-UP! Zákazník môže získať dotáciu na osobné auto alebo malý nákladný automobil do celkovej hmotnosti 3,5 tony. Musí ísť o nové, dosiaľ neregistrované auto, ktoré sa predáva na Slovensku vo verzii plug-in - teda s dobíjateľnou elektrickou energiou prostredníctvom zásuvky. Tento text ste mohli čítať vďaka tomu, že platíte za obsah. Vážime si to.


Trumpov návrh presídľovať utečencov bližšie k ich domovu rozhneval Libanon

Predseda libanonského parlamentu vyhlásil, že im nie je do smiechu.

BEJRÚT. Návrh amerického prezidenta Donalda Trumpa, podľa ktorého by mali utečencov presídľovať bližšie k ich domovu namiesto privážania do Spojených štátov, rozhneval mnohých ľudí v Libanone - malej krajine, starajúcej sa o vyše 1,5 milióna utečencov. Libanonský premiér Saad Harírí vyhlásil, že "každý vie, že Libanon odmieta presídľovanie Palestínčanov alebo akýchkoľvek iných štátnych príslušníkov". Libanon s iba štyrmi miliónmi obyvateľov sa oficiálne na svojom území stará o vyše milión utečencov zo Sýrie a približne 500-tisíc Palestínčanov. Skutočné počty sú pravdepodobne vyššie, keďže mnohí sa nezaregistrujú u OSN. Libanonskí zákonodarcovia v stredu požadovali oficiálnu reakciu Trumpa v tejto záležitosti. Predseda parlamentu Nabíh Barrí vyhlásil, že im "nie je do smiechu", a odvolal sa na libanonskú ústavu, ktorá podľa jeho slov nepripúšťa presídľovanie. Trump povedal v utorok v OSN, že náklady na presídlenie jedného utečenca do USA by Washingtonu stačili na to, aby za ne pomohol umiestniť desiatich utečencov bližšie k ich domovu.


Najvyšší súd skúma podnet prokuratúry na zrušenie Kotlebovej strany

Senát zamestnávajú procesné podmienky konania, nemá lehotu na vytýčenie pojednávania.

BRATISLAVA. Najvyšší súd ešte nemá termín, kedy bude rozhodovať o návrhu na rozpustenie strany Kotleba - Ľudová strana Naše Slovensko (ĽSNS), ktorý dala Generálna prokuratúra. Senát študuje materiál. Najvyšší súd už v minulosti rozpustil Kotlebovu Slovenskú pospolitosť. "Na Najvyššom súde SR k dnešnému dňu nebol vytýčený termín pojednávania. Senát momentálne skúma procesné podmienky konania a študuje rozsiahly spisový materiál. Na rozhodnutie o žalobe v tejto veci zákon nestanovuje súdu žiadne lehoty," uviedla hovorkyňa súdu Alexandra Važanová. Poukazuje na to, že Senát okrem tejto veci rozhoduje aj v ďalších závažných daňových veciach, v sporoch z hospodárskej súťaže a ochrany životného prostredia. "A keďže Správne kolégium patrí k najzaťaženejším kolégiám Najvyššieho súdu SR, nie je možné zatiaľ bližšie informovať o predpokladanom termíne rozhodnutia vo veci," doplnila. Generálny prokurátor SR Jaromír Čižnár podal návrh Najvyššiemu súdu 24. mája 2017. "Vyhodnotenie rozsiahlych zadovážených podkladov ukázalo, že politická strana Kotleba - ĽSNS ako extrémistická politická strana s fašistickými tendenciami, svojím programom a činnosťou porušuje Ústavu SR, zákony a medzinárodné zmluvy. Podľa názoru prokuratúry cieľom tejto politickej strany je odstránenie súčasného demokratického systému v SR," uviedla hovorkyňa prokuratúry Andrea Predajňová. Generálna prokuratúra podľa jej slov týmto uzavrela prešetrovanie vo veci vyše 170 evidovaných podaní s požiadavkou podať Najvyššiemu súdu návrh na rozpustenie tejto strany. "Nové skutočnosti po podaní návrhu generálneho prokurátora boli zaslané Najvyššiemu súdu SR (ďalšie dokumenty), ktoré sa týkajú aktuálneho postupu vyšetrovateľa a prokurátora v trestných veciach vedených proti predstaviteľom politickej strany Kotleba - ĽSNS," doplnila Predajňová.


Gorila vyhnala do ulíc zástupy ľudí, chcú spravodlivé Slovensko
Pochod v Bratislave
 Protesty na východe
 Protest v Trnave
 Protest v Prievidzi
 Fotografie z Bratislavy
 Fotogaléria z protestov

Organizátori vyzvali na odchod Trnku, Jankovskú, Fica aj Kováčika.

BRATISLAVA. Zástupy ľudí prišli do Bratislavy pochodovať po tom, čo tento týždeň unikla nahrávka Gorila a po zverejnení záznamu s rozhovormi medzi mafiánskym podnikateľom Marianom Kočnerom a bývalým generálnym prokurátorom Dobroslavom Trnkom. Od posledných protestov Za slušné Slovensko pri tom ubehlo len pár týždňov. Organizátori zvolali protesty do šiestich slovenských a viacerých zahraničných miest. Účasť pochodujúcich v hlavnom meste odhadli na zhruba päťtisíc, policajti na mieste mali skromnejší odhad – okolo dvetisíc. V Banskej Bystrici sa pochod napokon nekonal, organizátori nestihli na poslednú chvíľu vybaviť všetky potrebné povolenia a technické zabezpečenie. „Dávame vám výpoveď!“ a „Dosť bolo Fica!“ kričal dav ľudí, kým prešiel v hlavnom meste od Prezidentského paláca až k budove parlamentu. Iniciatíva Za slušné Slovensko žiada odchod predsedu Smeru Roberta Fica z verejného života. Fico je jediným aktívnym politikom, ktorý podľa spisu a už aj podľa zverejnenej nahrávky Gorila bol v byte na Vazovovej ulici v Bratislave so spolumajiteľom Penty Jarolavom Haščákom. Podľa uniknutej nahrávky sa ich rozhovor točil aj okolo zdravotníctva či financovania Smeru. Zástup ľudí v hlavnom meste požadoval aj odchod Dobroslava Trnku, ktorý kedysi viedol generálnu prokuratúru a stále na nej ako prokurátor pracuje, či bývalej štátnej tajomníčky a dnes sudkyne Moniky Jankovskej, ktorá si s Kočnerom podľa Threemy vymenila tisíce správ. Trnka sa zas podľa uniknutej nahrávky s Kočnerom zhovára o úplatkoch či o obchodovaní s nahrávkou Gorila. „Sú hanbou slovenskej justície a zlyhaním spravodlivosti. Odstúpte zo svojich funkcií!“ vyhlásila na pódiu jedna z organizátoriek protestu Karolína Farská. Iniciatíva Za slušné Slovensko dlhodobo žiada aj odchod špeciálneho prokurátora Dušana Kováčika. Chcú, aby sa kauza Gorila vyšetrila riadne aj so všetkými jej aktérmi. „Chcela by som zdôrazniť, že to čo sa deje, táto renesancia Slovenska je preto, že tu zomreli dvaja ľudia - Ján Kuciak a Martina Kušnírová," vystúpila pred davom v Bratislave česká investigatívna novinárka Pavla Holcová, ktorá spolupracovala so zavraždeným novinárom Kuciakom. "Chcela by som, aby ste všetci mysleli nielen na tých dvoch, ale aj na ich rodiny. Starajte sa o nich, keď ich niekto napadne, tak ich bráňte. Je to dlh, ktorý im nikdy nebudeme môcť splatiť,“ odkázala davu. Vyzvala sudkyne aj prokurátorov, ktorí mali Kočnerovi pomáhať na odchod. „Aby sa chytili za ručičky, a išli do hája,“ povedala Holcová. Na bratislavskom pochode vystúpil aj sociológ Martin Bútora či kazateľ Daniel Pastirčák. „Žijeme v zranenej krajine a vchádzame do doby neistota,“ kritizoval pripravované zmeny v predĺžení moratória na prieskumy pred parlamentnými voľbami Bútora. V poradí šlo už o trinásty pochod Za slušné Slovensko, dnes s pozmeneným názvom Za spravodlivé Slovensko. Naposledy sa takéto podujatie konalo pred mesiacom. Do ulíc hlavného mesta vtedy vyšlo päťtisíc ľudí.


V Hamburgu demonštrovali proti pravicovým radikálom

Viac ako tisícka občanov prešla cez centrum Hamburgu s transparentom Fašizmus nie je názor, ale zločin.

HAMBURG. Okolo 2000 občanov demonštrovalo v stredu večer v severonemeckom Hamburgu proti mítingu ultrapravicového zoskupenia Merkelová musí preč. Viac ako tisícka občanov prešla predtým za transparentom Fašizmus nie je názor, ale zločin ulicami mesta, od Hlavnej železničnej stanice po železničnú stanicu Hamburg-Dammtor. Práve pri nej došlo k zrážkam príslušníkov policajných zložiek a ľavicových protidemonštrantov, ktorí sa pokúšali o blokádu stanice s cieľom zabrániť príchodu ultrapravičiarov. Napokon polícia stanica vyprázdnila. Na míting pravicových extrémistov pred stanicou prišli napokon namiesto ohlásených 500 iba desiatky osôb. Vyplýva to zo správy tlačovej agentúry DPA. Vystúpenia radikálov, okrem iného Michaela Stürzenbergera známeho z akcií protiislamského hnutia Pegida, rušili hlasito protidemonštranti.


Pri zrážkach protestujúcich s políciou vo Venezuele sa zranilo takmer sto ľudí

Opozičný poslanec Juan Requesens tvrdí, že polícia napadla protestujúcich.

CARACAS. Takmer 100 ľudí utrpelo v pondelok zranenia vo venezuelskej metropole Caracas pri zrážkach, ku ktorým došlo medzi protivládnymi demonštrantami a políciou. "Je najmenej 98 zranených," citovala agentúra DPA opozičného poslanca Juana Requesensa. Povedal, že policajti napadli demonštrantov a okradli ich. Napadnutí podľa neho boli aj viacerí novinári. Pri čoraz násilnejších protestoch proti vláde socialistického prezidenta Nicolása Madura bolo od začiatku apríla zabitých najmenej 65 ľudí. Venezuela čelí najhoršej hospodárskej kríze vo svojich dejinách po tom, ako v roku 2014 klesli ceny ropy, v dôsledku čoho klesli aj príjmy z exportu, na ktorých je táto juhoamerická krajina závislá. Opozícia vyzýva na nové voľby, ale Maduro odmietol odstúpiť a obviňuje oponentov zo sprisahania so zahraničnými mocnosťami vrátane USA, aby zvrhli jeho vládu.


Británia a USA varovali pred únosmi cudzincov v Nigérii

Extrémistická skupina Boko Haram podľa Británie aktívne plánuje unášať zahraničných pracovníkov nasadených v oblasti Bama.

LONDÝN. Vlády Spojených štátov amerických a Spojeného kráľovstva varovali západných turistov a pracovníkov pred situáciou na severovýchode Nigérie, napísala v sobotu agentúra AP. Extrémistická skupina Boko Haram podľa Británie aktívne plánuje unášať zahraničných pracovníkov nasadených v oblasti Bama v štáte Borno v blízkosti hraníc s Kamerunom. Nigérijskej armáde sa síce s podporou spojeneckých síl už podarilo vytlačiť povstalcov Boko Haram z niektorých táborov. Extrémisti však naďalej kontrolujú viaceré časti územia v severovýchodnej Nigérii. Medzinárodné humanitárne organizácie sa momentálne pokúšajú vyriešiť situáciu, v ktorej sa v dôsledku povstania Boko Haram ocitlo takmer päť miliónov hladujúcich Nigérijčanov. V Nigérii a ďalších štátoch Afriky sa podľa OSN v súčasnosti odohráva najvážnejšia humanitárna kríza od založenia tohto orgánu roku 1945.


Moskovský súd potvrdil, že Američan obvinený zo špionáže zostane vo väzbe

Whelan sa posťažoval na podmienky vo väzbe a na to, že mu neposkytli lekára.

MOSKVA. Moskovský mestský súd v utorok potvrdil rozhodnutie o predĺžení vyšetrovacej väzby v prípade amerického občana Paula Whelana do 29. októbra. Whelan je v Rusku obvinený zo špionáže. Ako informovala rozhlasová stanica Echo Moskvy, Whelan sa v krátkom rozhovore posťažoval novinárom na podmienky vo vyšetrovacej väzbe a na to, že mu odmietajú poskytnúť lekársku starostlivosť, o ktorú žiada. Paula Whelana, ktorý má americký, britský, kanadský a írsky pas, zatkli v moskovskom hoteli 28. decembra 2018. Obvinenia zo špionáže popiera. Whelanovi podľa slov jeho právneho zástupcu niekto údajne podal externý pamäťový disk, na ktorom boli utajované informácie, o ktorých nevedel. Američana zadržali príslušníci ruskej Federálnej bezpečnostnej služby (FSB) údajne priamo pri špionážnej misii. Ak ho v Rusku uznajú za vinného, hrozí mu 10-20 rokov väzenia. Príbuzní uviedli, že bol v Moskve, aby sa ako hosť zúčastnil na priateľovej svadbe. Rodina sa so žiadosťou o pomoc obrátila na americký Kongres, ministerstvo zahraničných vecí USA i veľvyslanectvo USA v Rusku. Viacerí americkí experti na bezpečnostnú problematiku vyjadrili pochybnosti nad tvrdeniami, že Whelan je špión. Koncom augusta súd v Moskve nariadil predĺžiť Whelanovi vyšetrovaciu väzbu do 29. októbra. Jeho advokát sa proti tomuto rozhodnutiu odvolal.


Veľké očakávania nemá. Saganovým cieľom v Austrálii je vyhnúť sa pádom

Slovenský pretekár absolvuje Tour Down Under už v novom tíme.

ADELAIDE. Dvojnásobný majster sveta v cestnej cyklistike Peter Sagan sa v utorok 17. januára postaví na štart svojich úvodných pretekov v tejto sezóne Tour Down Under v Austrálii. V šiestich etapách bude musieť 26-ročný Žilinčan prekonať viaceré náročné stúpania. "Či zvíťazím? Nemyslím si. Tie etapy budú dosť náročné," uviedol Sagan pre špecializovaný portál Velonews. "Mojím cieľom je vyhnúť sa pádom a dokončiť preteky v dobrom stave. Je to prvé podujatie v novom roku, počasie bude dobré. Je dôležité dostať do nôh ten správny rytmus," pokračoval Sagan. Slovák, ktorý sa v ostatných rokoch vypracoval na cyklistickú megahviezdu, si tlak a napätie spojené s obhajobou viacerých triumfov nepripúšťa. "Vždy som uvoľnený. Nosiť dúhový dres je veľmi príjemné," uzavrel. V kádri jeho nového tímu Bora-Hansgrohe sú v Austrálii aj írsky šprintér Sam Bennett, domáci ašpirant na celkové poradie Jay McCarthy, nemecký klasikár Rüdiger Selig a Rakúšania Gregor Mühlberger s Lukasom Pöstlbergerom. Jeho spolujazdcom bude aj krajan Michael Kolář. "Tím Bora-Hansgrohe postaví na Tour Down Under naozaj silné družstvo. Ukazuje, že chce byť pri debute vo World Tour konkurencieschopný. S úradujúcim majstrom sveta Petrom Saganom v zostave to bude veľmi vzrušujúci a tesný ročník," povedal riaditeľ pretekov Mike Turtur. "Sagan je výnimočný cyklista a stále sa necháva vidieť. Už v roku 2010 zaútočil v etape počas záverečného stúpania na Willunga Hill a napokon skončil piaty. Som si istý, že jeho cieľom bude pódium," dodal. Nedávno pre portál Cyclingnews vyhlásil, že Sagan môže aj vyhrať.


Slováci neveria, že Zsuzsová bola konečná objednávateľka, píšu zahraničné médiá

Deutsche Welle pripomína, že Kuciak podal na Kočnera trestné oznámenie.

LONDÝN, BERLÍN, BRATISLAVA. Spýtajte sa novinárov alebo hocikoho na Slovensku. Nikto dnes neverí, že prekladateľka A. Z. (Alena Zsuzsová) je konečnou objednávkou Kuciakovej vraždy. Takto na svojom webe sumarizuje rok po vražde investigatívneho novinára Jána Kuciaka a jeho snúbenice Martiny Kušnírovej  spravodajská stanica BBC.  Pamiatku dvojice si vo štvrtok 21. februára nepripomína iba Slovensko, ale aj viaceré zahraničné médiá či politici. BBC zdôrazňuje, že slovenský investigatívec písal o mnohých mocných ľuďoch, podnikateľoch, politikoch aj mafiánoch, no o prekladateľke Zsuzsovej nikdy. Nemecká televízia Deutsche Welle zasa pripomína, že Ján Kuciak vo svojom poslednom článku, ktorý už nestihol dokončiť, informoval o prepojeniach talianskej mafie ‘Ndrangheta na úrad vlády SR. Kontroverzie, ktoré toto odhalenie sprevádzali, vyústili do rezignácie vtedajšieho ministra vnútra Roberta Kaliňáka a o tri dni po ňom podal demisiu aj vtedajší premiér Robert Fico. "Mnohí Slováci si vtedy mysleli, že Kuciaka mohla zavraždiť mafia," uvádza Deutsche Welle a zároveň pripomína, že dnes dôkazy ukazujú na kontroverzného podnikateľa Mariana Kočnera. Ten je momentálne stíhaný v piatich prípadoch, ktoré sa týkajú rozsiahlych finančných machinácií. Kočner sa Kuciakovi na jeseň v roku 2017 telefonicky vyhrážal, že bude zbierať špinu na neho a jeho rodinu. "Kuciak na Kočnera podal trestné oznámenie, no nikto nezakročil," dodáva nemecká televízia na svojom webe. "Pred rokom mi zavolala Pavla Holcová. Znela veľmi otrasene. Povedala mi - Jano je mŕtvy. Zabili ho," spomína v texte pre web Politico Drew Sullivan, spoluzakladateľ Projektu na sledovanie korupcie a organizovaného zločinu (OCCRP), v rámci ktorého s Jánom Kuciakom a českou novinárkou Pavlou Holcovou spolupracoval. "Spomínam si, že Holcovej som povedal, že to nezostane len tak, že budeme rázne konať. Myslím si však, že ani ja sám som o tom nebol presvedčený. Cítil som sa úplne bezmocný," vysvetľuje Sullivan. Na smutné výročie reagoval aj šéf europarlamentu Antonio Tajani vo videu, ktoré uverejnil na Twitteri. "Ján, nezabudli sme na teba. Rok po vražde stále hľadáme pravdu."


Začala sa výstavba Sky Parku. Ako bude vyzerať?

Na rohu Čulenovej a Landererovej ulcie pribudnú tri rezidenčné veže s viac ako 700 bytmi.

V týchto dňoch začala výstavba projektu Sky Park od svetoznámej architektky Zahy Hadid. Tri rezidenčné veže dokopy s vyše 700 bytmi a 1 100 parkovacími miestami vyrastú neďaleko novej budovy Slovenského národného divadla. Dokončenie 1. etapy sa očakáva koncom roka 2019. Investorom projektu je finančná skupina Penta Investments. Skupina Penta je menšinovým akcionárom spoločnosti Petit Press, vydavateľa denníka SME.


V boji proti lykožrútom sa v Česku pripravuje rozširovanie bezzásahových zón

Poslanci dali za pravdu petíciám majiteľov lesov a ekologického Hnutia život.

BRATISLAVA. Českí ochranári i ministerstvo životného prostredia sa usilujú o rozšírenie plôch bezzásahových území, pričom rezort pripravuje v tejto veci návrh zákona, ktorý by napríklad na Šumave rozšíril takéto územia až na 54 percent rozlohy. Majitelia lesov však tento krok odmietajú, najmä pre kalamity spôsobené podkôrnym hmyzom, a tak spísali petíciu, ktorú, rovnako ako petíciu ekologického Hnutia život zameranú na oblasť Šumavy, počas verejného pojednávania prerokovali poslanci českej Snemovne. Tí dali petíciám za pravdu, píše portál nášVidiek.sk s odvolaním sa na Spolok vlastníkov obecných lesov (SVOL). České lesy v súčasnosti čelia najväčšej kalamite spôsobenej podkôrnym hmyzom v histórii. V dôsledku zvyšujúcej sa priemernej teploty dokáže mať lykožrút v jednom roku až tri generácie. Majitelia lesov upozorňujú, že lykožrútovú kalamitu nemožno úplne zastaviť, je možné ju len utlmiť bránením premnoženiu takéhoto hmyzu. Lykožrútovú kalamitu dokážu lesníci zastaviť výrubom stromov na hranici kalamity a zasadením nových. V bezzásahových územiach však môžu používať len feromónové lapače. Podľa oboch zmienených petičných výborov ale lapače nie sú spôsob, ako zastaviť premnoženie podkôrneho hmyzu. Majitelia lesov i ochranári preto požadujú, aby sa nedotknuteľné územia nerozširovali dovtedy, kým nebude lykožrútová kalamita pod kontrolou. "Podporujeme návrh prijatia moratória, teda odkladu a zmrazenia v celej ČR - na vyhlasovanie nových bezzásahových území a obzvlášť chránených území vrátane európsky významných území v oblastiach so zastúpením smrekových porastov nad 20 percent, než bude podkôrniková kalamita zastavená," vyjadril sa predseda SVOL František Kučera. Bezzásahové územia by sa mali rozširovať aj na Slovensku. Vláda schválila novú envirostratégiu, podľa ktorej majú bezzásahové územia do roku 2025 tvoriť 50 percent rozlohy národných parkov a do roku 2030 už 75 percent. Informácie pochádzajú z webstránok nasvidiek.sk a www.svol.cz.


Platy učiteľov stále nie sú doriešené, pre Fica to už problém nie je

Návrh na vyššie platy v školstve sa ani nedostal do programu rokovania. Dohoda však má byť čoskoro uzavretá.

BRATISLAVA. Začiatkom júla koalícia narýchlo zrušila pravidelné rokovanie vlády. Deň predtým Úrad vlády neumožnil vystúpiť predsedovi SNS Andrejovi Dankovi na oslavách sviatku Cyrila a Metoda, na čo šéf Národnej rady reagoval rozhorčeným statusom na Facebooku. Vláda tiež mala vymenovať za nového šéfa Úradu pre reguláciu sieťových odvetví bývalého ministra hospodárstva aj pôdohospodárstva Ľubomíra Jahnátka zo Smeru. SNS prispela k tomu, že z funkcie odišiel zástupca Smeru Jozef Holjenčík, no nahradiť ho má ďalší človek blízky premiérovi Robertovi Ficovi. O problémoch medzi koaličnými partnermi sa hovorilo aj pri voľbe nového šéfa verejnoprávnej RTVS. Most-Híd bol proti zvoleniu riaditeľa TASR Jaroslava Rezníka, ale nakoniec ustúpil. Fico po zrušenom zasadnutí vlády prišiel s úplne iným vysvetlením, prečo sa podľa neho ministri nestretli. Odkázal, že očakával, že bude vyriešený problém zvyšovania platov učiteľov, no to sa nestalo. Ministerstvo školstva patrí koaličnej SNS. „Vidíme rôzne možnosti, ako sa postaviť k tomu, čo sme učiteľom sľúbili. Vláda sa stretne v pondelok 24. júla. Tento priestor chceme využiť na diskusiu. Rozhodnutie o odložení vlády bolo urobené preto, lebo neboli hotové všetky dohody,“ povedal Fico začiatkom mesiaca. Za dva a pol týždňa sa však ministerstvo školstva a ďalšie organizácie nikam neposunuli. Materiál, ktorý by hovoril o zvyšovaní platov učiteľov, vláda ani nebude mať v programe. Tentoraz sa však už neozval nikto, komu by to prekážalo, a Fico sa s ministrami v pondelok s najväčšou pravdepodobnosťou stretne. Pre nás zostáva dôležité to, že k zvyšovaniu platov v regionálnom školstve by malo dochádzať iba raz ročne, čo presadzujme od začiatku vzniku tejto požiadavky. Návrh na zvyšovanie platov učiteľov ministerstvo poslalo Úradu vlády už koncom júna, ani vtedy ho do programu rokovania nezaradil. Komunikačný odbor ministerstva napísal, že v prebiehajú intenzívne rokovania. V piatok sa s ministrom školstva za SNS Petrom Plavčanom stretol predseda Odborového zväzu pracovníkov školstva a vedy Pavel Ondek. Hovorili o kompromise pre zvyšovaní platov. Učitelia chcú o šesť percent viac od septembra 2017 aj od januára 2018. „V otázke platov učiteľov smerujeme k dohode,“ tvrdil po stretnutí Plavčan. Podrobnosti prezradiť odmietol, informovať chce po rokovaní vlády. Nič nechcel prezradiť ani Ondek. Podobné stanovisko poslalo aj tlačové oddelenie Úradu vlády, podľa ktorého sa vláda, odbory a Združenie miest a obcí Slovenska blížia k dohode, a o podrobnostiach bude informovať Fico. Tiež po rokovaní vlády. Pod mestá a obce spadajú materské aj základné školy, ale začiatkom roka členovia ZMOS tvrdili, že priestor na zvyšovanie platov od septembra 2017 nevidia vôbec. Po minulotýždňovom zasadnutí nakoniec ustúpili a so septembrovým zvyšovaním súhlasili, no s podmienkou, že ďalší nárast platov príde až o rok. „Pre nás zostáva dôležité, že k zvyšovaniu platov v regionálnom školstve by malo dochádzať iba raz ročne, čo presadzujme od začiatku vzniku tejto požiadavky,“ povedal na štvrtkovom zasadnutí združenia jeho predseda Michal Sýkora. "Zo strany ZMOS sme vyslali signál o spoločenskej zodpovednosti." Členovia združenia žiadajú, aby sa zreformoval systém vzdelávania a výchovy v oblasti školstva.


AKTUALIZOVANÉSvadba Harryho a Meghan mení scenár. Otec nevesty sa nezúčastní na obrade

Dôvodom má byť prekonaný infarkt a operácia srdca.

Britský princ Harry a jeho snúbenica Meghan Markleová požiadali o pochopenie a ohľaduplnosť potom, ako bulvárny web TMZ priniesol správu, že otec Meghan Markleovej nepríde na jej svadbu, ktorá sa bude konať už túto sobotu na hrade Windsor. Správu o neúčasti nevestinho otca Kensingtonský palác nepotvrdil ani nevyvrátil. „V dňoch pred jej svadbou je toto pre pani Markleovú hlboko osobný okamih,“ uviedol Kensingtonský palác v prehlásení. Markleová a princ Harry v ňom požiadali verejnosť, aby pochopenie a ohľaduplnosť, ktoré prejavuje im dvom, prejavila aj Thomasovi Markleovi. Podľa pôvodných informácií mal Thomas Markle svoju dcéru priviesť k oltáru. Americký bulvárny server TMZ v pondelok uviedol, že Thomas Markle sa na svadbe v kaplnke svätého Juraja na hrade Windsor nezúčastní. Pred niekoľkými dňami síce prekonal infarkt, no podľa webu TMZ bol hlavným dôvodom jeho absencie na svadbe fakt, že nechce svoju dcéru či kráľovskú rodinu uviesť do rozpakov pre nedávno zverejnené bulvárne fotografie. Server informácie niekoľkokrát aktualizoval, neskôr tvrdil, že sa Thomas Markle svadby predsa len zúčastní, napokon však situáciu uzavrel s tým, že otec nevesty nepríde. Dôvodom majú byť zdravotné problémy súvisiace s prekonaným infarktom a tiež operácia srdca, ktorú mal podstúpiť v stredu. Thomas Markle TMZ povedal, že dúfal v opustenie nemocnice a cestu do Anglicka, aby mohol svoju dcéru odviesť k oltáru, no uvedomil si, že je to nemožné vzhľadom na operáciu. (Doplnené 16.5. o 16:05) Rozhodnutie nezúčastniť sa svadby web pôvodne spájal s nedávno zverejnenými fotografiami, ktoré sa objavili v britskej tlači. Začiatkom tohto mesiaca sa v mnohých novinách objavila séria snímok, na ktorých sa otec nevesty pripravuje na veľký deň svojej dcéry: necháva si brať miery na oblek a listuje v novinách, v ktorých je vyfotografovaná Meghan. Vyšlo však najavo, že ich nevytvoril dotieravý paparazzi, ale išlo o nainscenované fotografie, ktoré vznikli po dohode s otcom Harryho snúbenice a Thomas Markle za ne prijal peniaze. Thomas Markle žije v ústraní v Spojených štátoch a v Mexiku. S Meghaninou matkou Doriou Raglandovou sa rozviedol v čase, keď bola Meghan ešte dieťa. Podľa doterajších informácií ju mal počas svadby odviesť k oltáru. Prípravy na kráľovskú svadbu vrcholia. Kráľovná len prednedávnom vydala oficiálne povolenie na svadbu, ktorá má podobu maľovanej listiny. Svadba sa uskutoční v sobotu 19. mája.


Ulice klamstva Aleksandara Vučiča. Srbi opäť protestovali proti prezidentovi

Srbi vyšli do ulíc už trinásty víkend za sebou.

BELEHRAD. Tisíce demonštrantov sa v sobotu vydali do ulíc srbského hlavného mesta Belehrad na protest proti vláde tamojšieho prezidenta Aleksandara Vučiča. Informuje o tom tlačová agentúra DPA. Demonštranti už počas 13. víkendu za sebou požadovali slobodu tlače a slobodné voľby. Tí, ktorí sa zúčastnili na protestoch, označili miesto demonštrácií "ulicami klamstva Aleksandra Vučiča", oznámili miestne médiá. Protestujúci už tri mesiace poukazujú na prostredie nenávisti a hrozieb voči disidentom a novinárom. Prezident taktiež čelí kritike za korupciu. Demonštrácie si získali podporu od opozičnej skupiny Združenie za Srbsko, ktorá združuje politikov od ľavicového spektra po krajnú pravicu.


AKTUALIZOVANÉ O 16:20Rydzek potvrdil svoju suverenitu, z Nemcov však bol jediným medailistom

Ďalší nemeckí favoriti Riessle a Frenzel skončili bez cenného kovu.

LAHTI. Nemec Johannes Rydzek je hviezdou súťaží v severskej kombinácii v rámci MS 2017 v klasických lyžiarskych disciplínach vo fínskom Lahti. Po minulotýždňových triumfoch v úvodných pretekoch jednotlivcov so skokmi na strednom mostíku a súťaži družstiev ovládol líder priebežného poradia Svetového pohára aj stredajšie druhé individuálne preteky so skokmi na veľkom mostíku, zvíťazil časom 26:41,6 minúty. Striebro získal Japonec Akito Watabe (+4,8 sekundy), bronz Francúz Francois Braud (+13,0 sekundy). Líder pred desaťkilometrovou bežeckou časťou, Rakúšan Mario Seidl, obsadil napokon štvrté miesto (+17,4 sekundy). Sklamaní zostali nemeckí favoriti na popredné priečky - šiesty Fabian Riessle (+36,9 sekundy) a siedmy Eric Frenzel (+37,5 sekundy). "Viera a ani túžba mi nechýbali. Vedel som, že to bude náročné, ale na trati sme príkladne spolupracovali. Veril som vo svoje sily, v závere som dal do toho všetko," povedal 25-ročný víťaz pred kamerami televíznej stanice ARD.  Program združenárov v Lahti uzavrie piatkový tímšprint (skoky na veľkom mostíku HS-130 / beh na lyžiach 2x 7,5 km), Slovensko medzi pretekármi nemá zastúpenie.


Španieli zadržali podozrivých v prípade bombových útokov v Bruseli

Zadržaní mali mať väzby na radikálnu bunku zodpovednú za  bombové útoky na metro a letisko v Bruseli.

MADRID. Španielska polícia zadržala v utorok v Katalánsku osem osôb podozrivých z členstva v džihádistickej skupine, ktorí mali mať väzby na radikálnu bunku zodpovednú za spáchanie vlaňajších bombových útokov na metro a letisko v Bruseli. O výsledkoch utorňajších zásahov v piatich mestách vrátane regionálnej metropoly Barcelona informovala španielska polícia prostredníctvom tlačového vyhlásenia. Razie a zatýkanie mali byť podľa španielskych policajtov vyvrcholením osem mesiacov trvajúceho vyšetrovania, ktoré sa konalo v spolupráci s belgickými kolegami. Zadržaní džihádisti majú vzťahy s džihádistickými organizáciami, ako aj napojenie na činnosť organizovaného zločinu. Ide o Maročanov vo veku 21-39 rokov bývajúcich v Katalánsku. Španielska polícia zatkla od roku 2015 už zhruba 200 podozrivých džihádistov. Úrady totiž v tom roku zvýšilo stupeň bezpečnostného rizika v krajine na druhý najvyšší.


Pri Jarovciach sa začali prípravné práce stavby diaľnice D4

V súčasnosti je stále nedoriešený problém s časťou pozemkov v katastrálnom území Jarovce.

BRATISLAVA. V katastrálnom území mestskej časti Bratislava-Jarovce sa začali prípravné práce stavby diaľnice D4 na úseku Jarovce - Ivanka sever. Dokumentuje to aj oplotenie vyznačenej plochy na poliach v blízkosti Jaroviec. Pre TASR to vo štvrtok potvrdila hovorkyňa Národnej diaľničnej spoločnosti Michaela Michalová. "Oplotenie oranžovej farby vymedzuje trvalý a dočasný záber predmetnej stavby. Samotná realizácia objektov stavby diaľnice D4 na úseku Jarovce - Ivanka sever sa však môže začať až po nadobudnutí právoplatnosti stavebného povolenia," uviedla Michalová s tým, že samotné práce zabezpečuje Ministerstvo dopravy a výstavby SR, ktoré pôvodne rátalo so začatím stavebných prác v roku 2016. V súčasnosti je stále nedoriešený problém s časťou pozemkov v katastrálnom území Jarovce, ktoré mestské zastupiteľstvo obce prenajalo súkromnej spoločnosti na výstavbu a prevádzkovanie golfového ihriska. Na tie isté pozemky však vydal príslušný stavebný úrad územné rozhodnutie o ich využití pre potreby výstavby diaľnice D4. "Národná diaľničná spoločnosť požiadala o vyvlastnenie pozemkov v katastri Jaroviec, hoci my sme súhlasili s ich odpredajom. Obec sa proti tomu odvolala a v súčasnosti rokujeme o možnej dohode," povedal dnes pre TASR starosta Jaroviec Pavel Škodler. Úsek diaľnice D4 Jarovce - Ivanka sever predstavuje dopravné prepojenie existujúcich diaľničných ťahov D2 a D1 v južnej a východnej časti hlavného mesta SR Bratislavy. Výstavbou tohto úseku sa odkloní tranzitná doprava smerujúca do Rakúska a Maďarska, ktorá v súčasnosti prechádza po diaľnici D1 zastavaným územím mesta.


Do konca roka majú otvoriť Twin City Tower

Developer HB Reavis Slovakia plánuje otvoriť vežu Twin City Tower v širšom centre Bratislavy.

BRATISLAVA. Do konca roka má developer HB Reavis Slovakia v pláne otvoriť vežu Twin City Tower v širšom centre Bratislavy. Pre TASR to uviedla marketingová manažérka spoločnosti Martina Jamrichová. K ďalším plánom na druhý polrok 2018 doplnila, že developer bude pokračovať v rozostavaných projektoch ako Stanica Nivy, Nivy Tower, bulvár Mlynské Nivy, Nové Apollo. V zahraničí sa venuje projektom vo Varšave a v Budapešti, v Berlíne rozbieha nemeckú vetvu spoločnosti. Na otázku, či sú pre túto spoločnosť zaujímavé najmenej rozvinuté okresy v SR, odpovedala, že predovšetkým by tam mal existovať dopyt. "Sme developerom, ktorý stavia administratívne a kancelárske priestory, obchodné centrá s prepojením na infraštruktúru. Čiže, zo svojej podstaty sa netlačíme úplne všade," konštatovala. K pripravovanému zákonu o územnom plánovaní a zákonu o stavebnom konaní z dielne ministerstva dopravy a výstavby uviedla, že vítajú každú odbornú diskusiu a konštruktívny prístup. "Ak sa nájde nástroj, ktorý bude reflektovať požiadavky všetkých zúčastnených strán pri zachovaní férovosti, budeme, samozrejme, zaň radi aj my," avizovala Jamrichová. Hodnotiť rok 2018 je podľa jej slov ešte priskoro, v roku 2017 skupina HB Reavis vytvorila celkovo hospodársky výsledok vo výške 96,5 milióna eur oproti 85,2 milióna eur v roku 2016. "Naše dlhodobé ciele sú však ambicióznejšie a nebyť zdržaní pri povoľovacích procesoch, hospodársky výsledok by bol ešte lepší," uzavrela.


Google spúšťa vyhľadávanie pracovných miest

Hlavnou výhodou by mala byť prehľadnosť pracovných ponúk.

MOUNTAIN VIEW, BRATISLAVA. Hľadáte prácu? Google spúšťa technológiu, ktorá vás upozorní na pracovné príležitosti priamo v okne vyhľadávača. Stačí, ak sa spýtate na voľné pracovné miesta vo vašom okolí a zvyšok zariadia technológie na pozadí. Google spúšťa novú funkciu v anglickej mutácii vyhľadávača, do úvahy berie ponuky zobrazené v rôznych službách. Prehľadá LinkedIn, Monster, WayUp, DirectEmployers, CareerBuilder, Facebook a ďalšie projekty. Zároveň vezme do úvahy informácie, ktoré už o vás má. Algoritmy by mali prefiltrovať ponuky a vylúčiť duplicity duplicity, prácu následne prevezme umelá inteligencia. Pracovné miesta skategorizuje podľa úväzku, odbornosti, miesta či doby, ktorú by ste potrebovali každý deň na dochádzku. Následne vám ukáže informácie aj s označením, kedy boli dopyty na serveroch zverejnené. Vývojári podľa magazínu Tech Crunch pristupujú k novej funkcii podobne, akoby šlo o zoznamovanie. Nezaujíma ich iba čo je voľné, ale aj to, čo by vám malo sadnúť. Po výbere z pretriedených možností vás Google presmeruje priamo na stránky, kde ponuky našiel. Firma zatiaľ nechce vstupovať do procesu s písaním a zasielaním žiadostí. Opatrne však vstupuje do sveta, ktorý sa priveľmi nelíši od toho inzertného. Ak už Google dokáže optimalizovať pre vás reklamu, podobnú stratégiu môže využiť aj pri hľadaní práce. Práve vyhľadávanie je najväčšou odbornosťou technologického giganta.


Xiaomi oznámil najväčší spätný nákup svojich akcií

Podiel Xiaomi na trhu v Číne sa v období apríl - jún 2019 znížil o pätinu.

ŠANGHAJ. Čínsky výrobca smartfónov Xiaomi v utorok oznámil najväčší spätný nákup svojich akcií, do ktorých plánuje investovať takmer 2 miliardy eur. Akcie spoločnosti po zverejnení tejto správy vzrástli skoro o 7 percent. Čínska spoločnosť, ktorá vlani v júli vstúpila na burzu, stratila tento rok takmer tretinu svojej trhovej hodnoty. Jej rast sa prudko spomalil, pretože globálny trh so smartfónmi sa zmenšil a konkurencia na domácom trhu sa zvýšila. Podiel Xiaomi na trhu v Číne sa v období apríl - jún 2019 znížil o pätinu, zatiaľ čo podiel čínskeho gigantu Huawei Technologies v rovnakom období vzrástol o 31 percent. Xiaomi tiež zasiahli straty na hongkonskom akciovom trhu, ktorý sa od začiatku masívnych protivládnych protestov v meste v júni tohto roka vytrvalo prepadá. Celkovo firmy na hongkonskej burze prišli od júna dohromady o 152 miliárd USD (138,58 miliardy eur). Vedenie spoločnosti uviedlo, že súčasné finančné zdroje umožnia Xiaomi realizovať spätný nákup a zároveň si udržať solídnu finančnú pozíciu.


Pred novembrom bránil komunistov. Teraz bude kontrolovať českú políciu

V roku 1989 bol Ondráček ako príslušník Zboru národnej bezpečnosti.

PRAHA. Šéfom parlamentnej komisie pre kontrolu českej Generálnej inšpekcie bezpečnostných zborov (GIBS) sa v utorok v Prahe na druhý pokus stal viacerými opozičnými stranami kritizovaný nominant komunistov z KSČM, poslanec Zdeněk Ondráček. Muž, ktorý bol v prednovembrovom období príslušníkom pohotovostného pluku Zboru národnej bezpečnosti a ktorý nemal protikandidáta, získal spomedzi 179 napokon 95 hlasov. V uplynulom týždni ho podporilo iba 84 zákonodarcov, vyplýva z informácií internetového serveru Novinky.cz. V roku 1989 pritom Ondráček ako príslušník Zboru národnej bezpečnosti obhajoval zásahy polície proti demonštrantom. KSČM opakovane zdôrazňovala odbornú pripravenosť Ondráčka a bagatelizovala jeho niekdajšie pôsobenie v bezpečnostných zložkách hlavne poukazovaním na jeho vtedajšiu mladosť a neskúsenosť. Odmietala ho nahradiť iným nominantom a nevyhovela pri tom ani návrhu premiéra, lídra hnutia ANO Andreja Babiša, ktorý volal tiež po nominácii iného kandidáta na tento post.


Zisková séria na Wall Street sa prerušila, Dow Jones oslabil

Index Dow Jones je za posledný rok mierne v mínuse, najmä z dôvodu pádu na začiatku februára.

NEW YORK. Osemdňová zisková séria na Wall Street sa v utorok (15. 5.) prerušila. Z dôvodu nárastu výnosov dlhopisov klesol kľúčový americký index Dow Jones Industrial o 0,78 percenta na 24.706,41 bodu. Ešte v pondelok (14. 5.) sa Dow Jones dostal takmer až na 25.000 a na najvyššiu úroveň za približne 2 mesiace. Za uplynulých 12 mesiacov je index opäť mierne v mínuse, predovšetkým z dôvodu pádu na začiatku februára. Širší index S&P 500 v utorok stratil 0,68 percenta a uzavrel na úrovni 2711,45 bodu a technologický index Nasdaq 100 klesol až o 1,09 percenta na 6888,54 bodu. Výnosy 10-ročných štátnych dlhopisov USA sa dostali nad 3 percentá a najvyššie od roku 2011. Dôvodom sú očakávania ďalšieho zvyšovania úrokových sadzieb americkou centrálnou bankou (Fed). Navyše posilnil aj dolár, čo môže exportérom sťažiť vývoz.


Jednu z najväčších nemocníc Paríža nakrátko zatvorili po vyhrážke bombou

Komando na zneškodňovanie bômb prehľadalo priestory  nemocnice, ale nenašlo nič podozrivé.

PARÍŽ. Jednu z najväčších nemocníc v Paríži znovu otvorili po tom, ako si telefonická vyhrážka bombou v piatok vynútila trojhodinové uzatvorenie zdravotníckeho zariadenia. Oznámili to francúzski predstavitelia. Parížske policajné oddelenie uviedlo, že komando na zneškodňovanie bômb prehľadalo priestory Európskej nemocnice Georgesa Pompidoua, ale nenašlo nič podozrivé. Úrad pre správu verejných nemocníc v hlavnom meste informoval vo vyhlásení, že počas popoludňajšieho pátrania premiestnili niekoľko pacientov, ale nemocnicu neevakuovali. Znovu ju otvorili v skorých večerných hodinách, dodala agentúra AP. Okamžite po anonymnom telefonáte, ktorý vyvolal obavy z bombového výbuchu, úrady nariadili zatvorenie všetkých vchodov do nemocnice a núdzové prípady presmerovali do ostatných nemocníc. Európska nemocnica Georgesa Pompidoua, najnovšia v Paríži, poskytuje zdravotnú starostlivosť takmer 600-tisíc ľuďom v juhozápadnej časti metropoly.


Švédska Ikea mieri na nový trh, v Slovinsku postaví svoj prvý obchod

Ikea už pôsobí vo všetkých krajinách susediacich s Slovinskom.

ĽUBĽANA. Švédsky predajca nábytku Ikea investuje približne 90 miliónov eur do svojho prvého obchodu v Slovinsku. Spoločnosť to oznámila v utorok 12. septembra. Dodala, že s výstavbou obchodu sa začne v blízkej budúcnosti. Nový obchod bude v slovinskom hlavnom meste Ľubľana a zamestná približne tritisíc ľudí. Podľa správ médií sa jej otvorenie očakáva v roku 2019, informuje Reuters. Ikea už pôsobí vo všetkých krajinách susediacich s Slovinskom, teda v Taliansku, Rakúsku, Maďarsku a Chorvátsku. Spoločnosť, ktorú založil Ingvar Kamprad v roku 1943, je najväčším svetovým maloobchodným predajcom nábytku. Na Slovensku je Ikea zatiaľ len v Bratislave.